text:
Tawtee e foolotiro tafugol « Meme » ngol ka Ɗemɗe Neeniije
Musiɗɓe tedduɓe, juurotooɓe Misiide, Men hewtidii hannde kadi e kumpital mawngal, kumpital ɓamtaare Fulfulde, e jurol gannde kese. Wano woowiri non, tuma kala, men humpitay on ka ɗemngal men ngal naatiri e Jokkito »
UNESCO humpitii tiitoonde ñalaande winndere ɗemɗe neeniije ɗen 21 Fabraa’iru 2017!
Fii mawningol ñalaande Hakkunde-leyɗeere wonande Ɗemɗe Muynaaɗe Ɗen ñalnde 21 Fabraa’iru 2017, UNESCO, fedde kippunde nden fii ɗuuɗal pine e ɗemɗe.. ka aduna, okkuɓe kadi ñalaande 21 Fabraa’iru nden e hitaande kala, Jokkito »
Fabraa’iru hewtii, lewru ɗemɗe neeniije !
Banndiraaɓe tedduɓe, E hitaande 2014 nden, men yowuno winndannde ka Misiide ɗoo, nodditugol on mawningol haala men muynaaka kan battane ñalnde 21 Fabraa’iru wondude e https://fr.globalvoices.org fewndo nde ɓe fewtinirnoo men lamnde Jokkito »
Ko teddungal e mon, facebook wowlii pular
Waɗii duuɓi tati e ko fawi, gila yarlitiiɓe men fuɗɗii firde laylatol renndo ngol facebook e Fulfulde. Ko ɓaawo nde yimɓe maghribi ɓen newnananoo huutorde ɗemngal Tamazight ngal 2013 woni ko fewjooɓe facebook Jokkito »
Fulfulde, ko ɗemngal layungal
Ñalnde 16 setto (suwen) 2016, gooto e blogooɓe mondoblog yowuno winndannde ka lowre mun doudoufine.mondoblog.org, o tiitori nde : « Faransee, ngal ɗemngal battingal e Pular ». Mo janngii winndannde nden, o fellitay wonde ɗemngal Jokkito »
Lilaaɗo: Jaaynde nde leydi Bene, yaltaynde e Fuمfulde
Janngooɓe Misiide tedduɓe,
Hannde kadi meɗen neldi on kabaaru welɗo, yowondirɗo e ɗemngal men Fulfulde ngal! Ɗum woni humpitugol on fii tiɗnaare siɓɓe men wonirɓe leydi Bene, daraniiɓe Pine men e Ɗemngal men.
Leydi Bane, e ballal Swis, yaltiniino ɓatakal/surnal e ɗemɗe ɗiɗi Afriknaaje, ɗen woni: Fulfulde e Baatonum (ɗemngal yimɓe Bene).
Jaaynde nden hino wi’ee “Gorado” ka ɗenmgal Baatonum, “Lilaaɗo” ka ɗemngal Fulfulde, hinde feeñira/yaltira lebbi ɗiɗi kala. Wano fewndo hannde, nde yaltinii tonngoode sappo e nayaɓere nden (numéro 14).
Gorado walla Lilaaɗo, ko ɗerewol kabaruuji, feeñayngol ka Gollirde ADeCOB: Daari lamba poosu, leydi Bene. Hingol yeeyee 500 CFA.
Men fontuno ɗeri jaaynde nden, men tawi Fulfulde nden hino laaɓi ser, hinde weli kadi faamude! Seedee mun, tinee/ndaaree/ƴeewee ley ɗoo seeɗa e ko men suuti ton:
DOKO BU’ANRA Kora, fuɗɗuɓee jande haalaaji ko yeggitanaa
Illa duuɓol 1950 (hikka duuɓi 65), oo tinninoo e jande haalaaji saɓɓe der leydimen Bene. Hanne, o waɗii suuɓi 83 oo tawiraa siire daari ammaa keree’en yeggitanii mo kan acci dewtere mum habaruuji lilaaɗo yahani mo myallo…
SERO KØBI Abubakari, winni habaruwol kol.
Mo no yiɗi jokkondirde e maɓɓe, haray ko wano nii:
Lilaaɗo
Derewol habaruuji ADeCoB
poosu.
BP: 01 N’dali leydi Bene
Lamba Telefoonu:
(+229) 23152096 / 97 77 52 65 / 97 59 50 47
HOOREEJO
Sabi BAA GERA meeru daari
MAWƊO ADEKOOBU
ARDIIƊO GOLLE
Gasuton B.B. YAAMARO
DOW ƊENŊAL
DERANA e SIAN’SON
Janngiree Jaaynde nden e mbaadi PDF


c: text/html

text:
Toɓere 7
Ko honno Laamu Allah ngun woniri ?
1. Ko honno ngun laamu woniri ?
Laamu Allah ngun no ka kammu. Allah ittoyay laamuuji ɗin fow e oo aduna, ko laamu makko ngun tun heddoyto. Faale makko on waɗoyay ka kammu e ka leydi. Kibaaru iwruɗo ka Allah on no moƴƴi. Neeɓataa Laamu Allah ngun waɗoyay faale kala tagaaɗo. Allah waɗoyay yimɓe ɓen fow jokka enɗan. — Janngee Danu’iila 2:44, TMN ; Matta 6:9, 10 ; 24:14.
Laamu kala no mari lanɗo. Ko sabu ɗun, Yahuwah waɗi annabi Iisaa lanɗo laamu makko ngun. — Janngee Feɲɲinannde 11:15.
2. Fii honɗun Iisaa wonani lanɗo gaynoowo ?
Annabi Iisaa ko lanɗo gaynoowo ɓayri himo moƴƴi e himo wonani ko moƴƴi (Yuuhanna 1:14). Kadi, himo mari bawgal wallugol yimɓe ɓen ɓayri o wonay ka kammu o laamo oo aduna. Ko o immintinaa, o ƴawuno ka kammu, o jooɗi ka senngo ɲaamo Yahuwah, o sabbi (Yahuudiyankeeɓe 10:12, 13). Ontuma Allah jonni mo laamu ngun. — Janngee Luuka 1:32, 33.
3. Ko homɓe laamodotoo e Iisaa ?
Ko mojobere gomɗinɓe laamodotoo e Iisaa ka kammu (Feɲɲinannde 5:10). Ɓe o adi suɓaade ɓen ko sahaabaaɓe makko ɓen. Yahuwah haa jooni no ɓeydude suɓagol gomɗinɓe worɓe e rewɓe. Ɓe immintinoyte no annabi Iisaa immintiniraa non e ɓanndu ruuhu. — Janngee Yuuhanna 14:1-3 ; 1 Korenti 15:42.
Yimɓe njelo ƴawata ka kammu ? Iisaa noddi ɓe “ wuro tosooko ” (Luuka 12:32). Ko ɓe yimɓe 144 000. Ɓe laamodoto e Iisaa leydi ndin. — Janngee Feɲɲinannde 14:1.
4. Honɗun waɗunoo ko Iisaa fuɗɗi laamaade ?
Laamu Allah ngun fuɗɗino gila 1914 *. Ko Iisaa laamii, o bugino Seytaane e fedde mun nden ka hoore leydi. Seytaane no heewuno tikkere. Ko onsay o fuɗɗi waɗude masiibooji e oo aduna (Feɲɲinannde 12:7-10, 12). Gila ɗun, tampere tagaaɗo fuɗɗi ɗuuɗude wano gere, heege, ɲabbeeli e dimmbo leydi. Ɗun fow no holli neeɓataa Laamu Allah ngun ara. — Janngee Luuka 21:7, 10, 11, 31.
5. Ko honɗun Laamu Allah ngun golli ?
Ngol waajagol no woni sabu fii leƴƴi buy yo fottu. Yimɓe buy no wonande Laamu Allah ngun. Allah danndoyay wonanɓe laamu makko ngun, si o muloyii bonɓe ɓen e hoore ndii leydi. — Janngee Feɲɲinannde 7:9, 14, 16, 17.
E nder duuɓi 1 000, Laamu Allah ngun waɗoyay faale makko fii tagaaɗo. Aduna on fow wontoyay aljanna. Onsay, annabi Iisaa jonnitoyay Allah Laamu ngun (1 Korenti 15:24-26). Hommbo faalaɗon yewtude fii nguu Laamu Allah ? — Janngee Zabuura 37;10, 11, TMN ; Matta 5:5.
^ § 12 Si hiɗon faalaa anndude ko Allah daali kon fii hintaande 1914, ndaaree senngo 215 haa 218 nder ndee deftere Ko honɗun Deftere Allah nden janni tigi tigi ?
Ɓeydee janngugol
KO HOMƁE WONI E WAƊUDE FAALE YAHUWAH ON HANNDE ?
Ko honno Seedeeɓe Yahuwah ɓen waajortoo ?
Men waajorto no annabi Iisaa waajoreynoo non. Honno men waajortoo ?

robotstxt: allowed

filter: keep


text:
Hello jaɓɓorgo
Wikipeediya
Mo woni kala ina wellitaa addude ballal mum e Alla ɓolo e ndee saggitorde huuɓtodinnde.
- On ñaagaama jeyeede e kebbingol ndee deftere. Ko nde kawtal men enen Haalooɓe Pulaar / fulfulde fof. Wano mawɓe men ɓen wi'irta (makirta) non : "lekkun kala e ndookal mun"', mo kala e mon no waawi winndude ganndal mum : ñawndiigu, jojjanɗe neɗɗo maa hakkeeji neɗɗo, ngaluuji leydi, jikkuji e kuuɗe, saggitorde fulfuldeka raɓɓinnde kala ganndal ɓay deftere nden ko encyclopédia, ɗum firi Saggitorde Huuɓnunde, wi'aa. Yo Jomiraaɗo (Alla) waɗu barki e mon.
ko saati nɗee winndande ko Kuɗol: iwdifalahi
Winndannde 193: wallifi ko aamadu abdul sih e naatirde ngidarba2000
- Ndimaagu
- Leydi
- Duungal
- Fulfulde, Fuuta Jalon
- Almaami
- Alfaya
mbaawka ballal balloowo korsa pellital dental nawoowo-yeeso nawtiroowo-caggal ummannde ummitaare yaakaare sikkitaare yedditaare meewtaare potal arsuke tammbaade umminde renndo batirde batu sariya tammbaade ardaade fedde baafal fedde arsuke demoowo fodde jojjannde dental werto naange lewru koode henndu doole-yiite faggudu sariya darnude dartinde wurnude nguurndam fitina hare wolde konu konuyanke jam cellal cuukaaku cukalel basnuma/basnumel celluka fedde-baafal yedditaare nusko baasal jaagorgal hooreejo hoore hoolaare kabaaru/kabaruuji caaktoowo kabaaru haalde habrude wallude wallitde aada cosaan diidde
Winndu:
Hooreejo leydi Maali on. O jibinaa nyannde 4 jolal (nuwambar) 1948 Mopti. Innde makko no lolliri kadi ATT. Himo anndiraa laataade koninkeejo accitanɗo siwiljo laamu ngun, ko heewaa nder Afirik. E hitaande 1991, caggal jamaa Maali on murtanii Persidan Muusaa Tarawore, lamɗo mo ɓe wemmbinoo fota e juuɗe mum, larme on felli wari yoga e yimɓe kono neeɓitaali Ahmadu Tumaani Tuuree liɓi laamu makko ngun nodditi Conférence Nationale, ko ɗum woni konferansi ngenndiijo. Ɓaawo ɗon seeɗa, 1992, woote demokaraasiyankeeje waɗaa, Tumaani Tuuree jonniti laamu ngun siwiljo, ɗum ko Alfaa Umar Konaare. Ɓaawo Konaare timminii happu mum ɗiɗaɓo on 2002, Tumaani Tuuree arti e nder dawrugol (polotigi): o fooli Sumayla Siisee ka woote. Gila ɗum himo laami leydi Maali.
Liste des films en fulfulde
Liste des films en fulfulde :
- Guimba, un tyran une époque (1995)
- Reewo Daande Maayo (1979)
- Le Rêve plus fort que la mort (2002)
- Sarraounia (1986)
- Sowdagarane marg (1962)
- Wodaabe, les bergers du soleil (1989)
Autres Wikipédias en langues africaines qui ne sont pas parmi les grandes
Other African-language Wikipedias that are not among the large ones
Afrikaans · Akan · አማርኛ · Bamanankan · Chi-Chewa · chiShona · chiTumbuka · Ɛʋɛ · Gĩkũyũ · هَوُسَ · Igbo · isiXhosa · isiZulu · Kinyarwanda · Kirundi · Kiswahili · Kongo · Lingala · Luganda · Malagasy · Malti · Oromoo · Sängö · seSotho · Setswana · SiSwati · Soomaaliga · ትግርኛ · Tshivenda · Twi · Wolof · Xitsonga · Yorùbá ·


text:
Ciimtol cabborgol Philip Alston : Baasal e paltoor ina njaaji e Muritani
Ciimtoowo keeriiɗo Fedde Ndenndiije Dentuɗe (NgD) jilliiɗo Muritani hakkunde 2 e 11 mee 2016 oo, wiyetee ko Philip Alston (Filip Alston). Faandaare njillu nguu wonnoo ko ɓetde golle laamu Muritani to bannge hare kaaɗtudi baasal kam e ɗooftagol ko hunanii winndere ndee to bannge ɗooftagol jojjanɗe Aadee, e dow bismaango Laamu Muritani.
Daartol Annabi Yaaguuba (3)
En ngardiino e daartol ngol haa ɗoo : Alla ceniiɗo oo wahyii Jibiriil (JKM), gila Maccuɗo Alla tedduɗo oo yanaani e goofi e woondoore. Nde Jibiril yettii Yuusuf tawi ɗum ina jooɗii ene ruŋtii Jeliika o wiyi ɗum : joome weltiima e geɗe maa, ɓeydu tiiɗnaare, ndeento-ɗaa jamfaade, ngam kala nde njanfi-ɗaa haa goof-ɗaa, ko o jaltinoowo ma e dental Annabaaɓe e goongɗinɓe Alla.
Diskuur Neema addii coow
Ñalnde 3 mee, hooreejo leydi Muritani yilliima wuro Neema. Oon nokku noon ko « sohre » Maawiya wonnoo, sabu ko toon o heewnoo yahde so tawii won ko o yiɗi fewjude, ko wayi no kuule politik maantinɗe (yeru ndeen hitaande eeraango makko sabu « himme mo o yiɗnoo rokkude rewɓe ». Kono kadi teski-ɗen ko, Abdul Ajiiju, gila teetti laamu e hitaande 2008, rewi ko e teppe makko, nde o ummanii njilluuji nder leydi fof, ko toon o fuɗɗortoo. Hikka ne o ruttiima toon hay so tawii noon ko o wayri toon wonaani hitaande.
Goppitgol Biraam
Ñaawaama ñalnde 17/05/2016. Ñaawirde Lommet yamirii goppitgol Biraam Daa Abeydi e Barahiim Ramdaan, sokanooɓe lebbi 16 hannde. Ɓe cokranoo koo hujja « jeyeede e fedde nde heɓtinaaka, dental ngal yamiraaka e noddugol e dental ngal yamiraaka kam e wasde e doole kisal.
Kaalden goonga : pelle
Eɗen nana ene wiyee « ndeereeru ko calɗi baasal,dimo ko jondiniiɗo ». Hannde, ene woodi e men ɓe paamaani ngol konngol walla tawi paamii mbaɗa ko wiyatee « paho nanataa ko haajaaka koo ». Ɓeen ngoni, joom en gite puniiɗe, ɓe njonetaake, fedde njiyi fof mbiyata ko maa naata e mum. Tawi ɓe nganndaa, gooto waawi waalde tan ko e wooturu.
Yarlitanaade banndum
To leydi Amerik, jannginoowo gooto yoɓanii almudɓe mum noogaas e njeegomo (26) yahrooɓe tawo e jaŋde gaggaaji, denndaangal fere duuɓi 4 jaŋde to duɗal jaaɓi-haaɗtirde, mbele janngo mbaawa jokkude jaŋde mum en, tee ko fereeji ɗii kala.
Muhammadu Faliilu Sih waɗtii Ganndal hiisa toowngal e Pulaar
En meeɗaano sikkitaade wonde ɗemɗe Afrik ko ɗemɗe ganndal no ɗemɗe keddiiɗe ɗee fof nii, sibu, ɗoo e Muritani ɗe koolkisanooma e jaŋde lesre, tee denndaangal ɓetooji baɗanooɗi kollitii juumtugol ndeen jaŋde e ɗemɗe ngenndiije. Kono, wonande gannde toowɗe, haa arti noon e hiisa toowɗo, hono ganndal ɓurngal luggiɗde e mettude faamde, hay so tawii eɗen nganndunoo ina aaɓnoo, en cuwaano tawo yiyde ɗum, tee heewɓe ina cikkitinoo gaaɓnogol majjum.
Ɗanngal men fayde Itali (3) : Ñalawma Koolol Wicensa
Koolol ngol waɗi, mbiy-ɗen, ko ñalnde 13 lewru korse 2015. Nii woni nde pindina-ɗen, looti-ɗen, njuul-ɗen, kawru-ɗen e dolokke men, tengaade gaalaande, paɗe mukke coraaɗe e makatuumru silmbaandu, cormiti-ɗen, cormitani-ɗen ñalawma mo Fedde Fulɓe Itali suɓii mawninde hikka e Wicensa.
Koolol ngenndiwol keewal pine : yeewtere jaaynde
Ñalnde alarba 25 mee 2016, Fedde Ɓamtaare Pulaar e Muritani e Sifaa Hanki pinal hannde njuɓɓinii ɗo joɗnde FƁPM ɗoo, yeewtere jaaynde ngam hollitde ko fuɗɗii golleede e koolol keewal pine.
Misra ɓooyɗo : Dewe, aada, gannde
En ngardiino e daartol men Misra Ɓooyɗo haa ɗoo : "... So tawii ko e ñalɗi mbelemma, ko sanngara e teewu. Liɗɗi ɗii e teewu nguu e ndiwri ndii moomete lamɗam, yoornee, caggal ɗum sahee walla juɗee. Kala baawɗo kadi ina waawi waɗde gaaci e ngamri e ñalɗi mbelemma. Kuutorɗe gaaci maɓɓe ko bayli caggal ɗum liite. Aɓe njoginoo kadi pijirlooji keewɗi. Alɗuɓe ɓee ina njahatnoo raddo wallo befagol." Jooni njokken
Faatimata Mbay heɓii “Njeenaari Cuusal”
Ko ñalnde talaata 29 marse 2016 wonnoo, to Washington, leydi Amerik. Tee o heɓi njeenaari ndii ko e juuɗe John Kerry hono Kuuɓal Dental Dowlaaji Amerik. Njeenaari ndii ko njeenaari ndokketeendi Debbo Cuusɗo, mo Departemaa Detaa (Ministeer geɗe caggal leydi) Dowla Amerik rokkata hitaande kala rewɓe aduna oo ɓe darnde mum en teskini e nder hare jooltugol jojjanɗe aadee e nder leyɗe mum en.
Hol ko meerotoo Muritani ? Jarabi laamu
Ɗuum jiidaa e yeruuji bonannde goɗɗi keewɗi, gardooji e kaaɗi kaɓɓagol e laamu. Jooni ne, ko maa Alla faaboo Muritani, sibu ko ɗiin bawɗi bonɗi puɗɗii tunngeede ɗoo, nde ministeruuji tati kaali mbiyi yo hooreejo leydi ƴam manndaa tataɓo mo o fawnoo junngo makko e kaamiilu o wiyi o ƴamataa.
Catal FƁPM Nuwaadibu : Ñalnde ciftorgol Aamadu Saydu Kan
Catal Nuwaadibu Fedde Ɓamtaare Pulaar e Muritani, yuɓɓinii ñalnde Hoyre-biir 20/02/2016, Ñalngu Kan Aamadu Saydu, ngam siftorde e neldude duwaawu oo musidɗo jaltuɗo aduna, kanko e maayɓe juulɓe kala.
Hol Kan Aamadu Saydu ?
Kan Aamadu Saydu yiyi aduna ko e hitaande 1949 to wuro Likseyba Gorgol. Kan Aamadu Saydu ko gorko ngenndiyanke, cuusɗo, katante jiɗɗo leñol, caliiɗo yawaare,
Daartol Annabi Yaaguuba (2)
Fitina Maleykaaji yurmeende. Hono winndiyankooɓe ɓee mbi’i : nde ɓe mberlii Yuusuf e nder ɓunndu nduu ndee, Maleykaaji yurmeende ngoyi. Alla neli Jibiril yo yaacco e faabade Yuusuf. Nde wonata majannde, tawi Jibiril wiyii mo teeɓ, hawri kadi Alla yaltinii haayre mawnde e nder ɓunndu nduu, Jibiril joɗɗini mo heen seesa hoto o gaañaade.
Kaawis : funeeɓe ɓe nanndaani ɓalli
Funeeɓe ɗiɗi njibinaama to Angalteer, heen gooto arti yumma mum, woni boɗeejo, oya arti baaba mum woni ɓaleejo, tawi noon ko funeeɓe goonga e goonga, woni funeeɓe fotnooɓe nanndude no lekki e kobjal nii...


text:
Tawtee e foolotiro tafugol « Meme » ngol ka Ɗemɗe Neeniije
Musiɗɓe tedduɓe, juurotooɓe Misiide, Men hewtidii hannde kadi e kumpital mawngal, kumpital ɓamtaare Fulfulde, e jurol gannde kese. Wano woowiri non, tuma kala, men humpitay on ka ɗemngal men ngal naatiri e Jokkito »
UNESCO humpitii tiitoonde ñalaande winndere ɗemɗe neeniije ɗen 21 Fabraa’iru 2017!
Fii mawningol ñalaande Hakkunde-leyɗeere wonande Ɗemɗe Muynaaɗe Ɗen ñalnde 21 Fabraa’iru 2017, UNESCO, fedde kippunde nden fii ɗuuɗal pine e ɗemɗe.. ka aduna, okkuɓe kadi ñalaande 21 Fabraa’iru nden e hitaande kala, Jokkito »
Fabraa’iru hewtii, lewru ɗemɗe neeniije !
Banndiraaɓe tedduɓe, E hitaande 2014 nden, men yowuno winndannde ka Misiide ɗoo, nodditugol on mawningol haala men muynaaka kan battane ñalnde 21 Fabraa’iru wondude e https://fr.globalvoices.org fewndo nde ɓe fewtinirnoo men lamnde Jokkito »
Ko teddungal e mon, facebook wowlii pular
Waɗii duuɓi tati e ko fawi, gila yarlitiiɓe men fuɗɗii firde laylatol renndo ngol facebook e Fulfulde. Ko ɓaawo nde yimɓe maghribi ɓen newnananoo huutorde ɗemngal Tamazight ngal 2013 woni ko fewjooɓe facebook Jokkito »
Fulfulde, ko ɗemngal layungal
Ñalnde 16 setto (suwen) 2016, gooto e blogooɓe mondoblog yowuno winndannde ka lowre mun doudoufine.mondoblog.org, o tiitori nde : « Faransee, ngal ɗemngal battingal e Pular ». Mo janngii winndannde nden, o fellitay wonde ɗemngal Jokkito »
Monthly Archives: septembre 2015
Gine: Pular e Maninka naadaama ka dunce Guinee Vote
Ko e nder eɓɓoore lasindagol woote hoorejo leydi saatiiɗe 11 Oktoombur ɗen Gine woni ko kawtital Blobooɓe Gineyanke en (Ablogui) fampii lowre mun nden Guineevote.com ñannde 10 Settaambur yawrunde ka suudu jaaynirdu (maison de la presse) koleyaa.
Weeɓitanɗe nay (4) yeeɓano nden ñannde e nden jonnde, ɗum woni hollital eɓɓoore Guinee vote e dunce yowndirɗe e lowre nden. Hikki ɗon jeewte fii yuɓɓo eɓɓindirgo poroguraamuuji lanndaa en (partis politiques), e ko yowitii e e-lasindotooɓe en (les e-observateurs), e duncal Ushahidi ngal, wano non kadi fii suɓagol ɗemɗe ngenndiije ɗen.
Kawral e Prof. Hammadi Bookum, (g)ardiiɗo IFAN_CAD to Dakaar, Senegaal
Prof. Hammadi Bookum fuɗɗori jande ko senegaal, o heerorii ko ganndal tawaaɗi e batte daartol, o heɓii seedeeji :
Kawral ngal wonirnoo yeewtere haala nanngaaka e lefol no ardata ɗo:
Dorker Abdu Bah (DAB): Ko woni IFAN e hono fuɗɗorii haa yottii no woniri jooni ?


text:
Ko ɗo ngon-ɗaaBinndanɗe diine / Daartol Annabi Nuuhu (1)
Daartol Annabi Nuuhu (1)
E Innde Alla jom yurmeende aduna e wattannde. Daartol Annabi Nuuhu mo yurmeende Alla e kisal ngoni e mum. Kanko Nuuhu ko o ɓiy Laamaka, ɓiyum Muta-wasila, ɓiy Annabi Idiriisa mo jam e kisal ngoni e mum (JKM), ko kanko woni mo Alla adii nelde feewde e yimɓe e nder winndere ndee.
Alla neli mo feewde e winndere ndee ngam yimɓe nattii anndude Alla ina woodi, kadi yimɓe mbaɗti ñaawreede majjere kadi alaa ko nganndi so wonaa rewde sanamuuji.Ko ɗum waɗi Alla jangtiima daartol makko e nder Ɓuraana tedduɗo oo e laatinoo e yimɓe makko e ko jippinoo e yeddunooɓe mo e mette ɗe ndañnoo ko wayi no ilam ɗuufaan e hol no o daɗndiri ɓe o wonndunoo e joom laana en ɓee. Tawa jiidaa e ko jangtaa e nder deftere Alla ndee, ko wayi no cimooje garooje ɗoo ɗee : simoore Iiraafi, simoore Yuunus, simoore Huud, simoore Muuminuun, simoore Anmbiyaay, simoore yimooɓe, simoore Njambala, simoore Saafaati, simoore aktaribati, Alla jippini heen kadi simoore timmunde, ndeen woni simoore Nuuhu. Denndaangal ɗeeɗoo cimooje jangtaaɗe, Alla jangtiima heen golwole Annabi Nuuhu (JKM).
Ƴeewen no Alla toowɗo oo wiyiri to smoore Iiraafi, Alla wiyi : minen min nelii Nuuhu fayde e leñol o wiyi: eehey mon leñol am ndewee Alla hol ko heɓi on faade e deweteeɗo ko wonaa kanko, miin mbiɗo hulani on leepte muusɗe (59). Gooto e hoohooɓe koreeji Nuuhu ɓee wiyi “minen min njiyraani ma so wonaa ko e majjere feeñnde ngon-ɗaa” (60), o wiyi “eehe mon koreeji am, miin mi wonaani e majjere, ko mi nelaaɗo jom winndere, (61) ngon-mi ko e yettinde on nele joom am, mbiɗo laaɓana on reedu ngam mbiɗo anndi, ummoraade e joom am, ko on nganndaa (62), walla haawi on ko nde ari e mon kulol Alla ummoraade e joomi mon, e rewrude e gorko ummiiɗo e mon ina jeertina on ngam yo on kul Alla mbele oɗon njurmee (63), ɓe penni mo, min ndaɗndi mo e ɓe o wonndunoo e nder laana, min njooli ɓeen yeddunooɓe kaawisaaji amen, ɓeen laatiima leñol yawtuɓe keeri (64). Simoore Iiraaf, kaawise : 59-64.
Caggal ɗum ƴeewen hol ko Alla haali e Nuuhu to simoore Yuunus. Dursito fiyaaku Nuuhu tuma nde o wiyi leñol makko : “eehey mon leñol am, so tawii laatiima e dow mon mawniikinaare ngam ko ciftinan-mi on kaawisaaji Alla koo, miin noon ko Alla paw-mi geɗe am, ndenndinee fiyakuuji mon e renndidiiɓe mon, refti heen ko laatotaako fiyakuuji mon e dow mette, ñaawron ɗum e dow am, tawa on ƴeewaani mi.” (71). So on ndewii, mi naamndaaki on njoɓdi, waɗi noon njoɓdi am paw-mi ɗum ko e Alla, ko ɗum njamiraa-mi yo mi laato wonndude e jebbiliiɓe (72), ɓe penni mo, min ndaɗndi mo e wonndunooɓe e makko e nder laana, min mbaɗi ɓe lomtotooɓe, min njooli ɓeen yeddunooɓe kaawisaaji amen. ƴeew hol no laatorii jeertinooɓe adinooɓe ɓee (73). simoore Yuunus, kaawise 71-73
Hol ko addani Nuuhu wiyeede Nuuhu ? Biyeteeɗo Kisaani wiyi : Innde makko adannde wiyatee ko Abdul gaffaar Awiskuru. Addani mo wiyeede Nuuhu ko o meeɗii hawrude e rawaandu ina waɗi gite nay, o wiyi kooni nduu boni no wayi. Firti ko rawaandu nduu yooɗaani. Rawaandu ndu wiyi mo “aan Abdul gaffaar, aɗa aybina ko ɗakkaa, so tawii ngaybintaa ko ko ɗakkii walla ko ɗakkaa, oon ɗoon fiyaaku so tawii ko miin waɗatnoo ɗum, ndeen mi suɓotaako wonde rawaandu, waɗi noon baɗɗo ɗum oo waɗata ko ko welaa”. Ɗum rawaandu nduu anndinii mo ko Alla waɗi ɗum no wayi nii.
Ndeen o nanii ko rawaandu nduu haali koo tan, o huli, o hersi heen e ko o aybini rawaandu nduu koo, o hiiwtii o woyi. Waɗti hankadi, kala nde ngoon miijo ari e makko, o hiiwtoo o woya, ngam fergitere e bakkaat mo o waɗi oo, o tooñii rawaandu nduu, etee o yiɗaa tooñannge. Ko ngam heewde mo kiiwtaali bojji, ko ɗum addani mo wiyeede Nuuhu, helmere Nuuha, firti e ɗemngal Arab ko hiiwtiima. Nuuhu kiiwtotooɗo.
Hono Wahab ɓiy Man-mbahi wiyi : “nde yahi haa Nuuhu heɓi duuɓi teemedde nay e capanɗe jeetati, ko ndeen Jibiril (JKM) ari e makko, ndeen Nuuhu yiyii mo tan wiyi mo : “holi baaɗo no muumuntewel ?” Jibiril wiyi mo : “ko miin nelaaɗo ummiiɗo e jom winndere mi addanii ma nelal, wonde a nelaama feewde e leñol maa”.”
Fawaade e konngol Alla toowɗo oo : minen min nelii faade e leñol mum nde njeertinta leñol maa ko adii nde arata e maɓɓe lepte muusɗe (1) o wiyi : eehey mon leñol am, nganndee miin wonan-de on ko mi jeertinoowo peeñɗo (2), ndewee Alla kulon mo ɗoofto-ɗon mi (3). Alla yaafoo mon bakkatuuji mon, o dirtinana on mudda innaaɗo, oon mudda innaaɗo so tawii arii neemnataa, so tawii laatiima oɗon nganndi (4). O wiyi “joom am mi noddii leñol am ngol jamma e ñalawma (5) alaa ko ɓeydani ɓe e noddaali am ɗii so wonaa dogdu (6), miin kala nde noddu-mi ɓe ngam njaafo-ɗaa ɓe, ɓe ƴetta peɗeeli maɓɓe e comci maɓɓe ɓe cukka e gudde noppi maɓɓe, eɓe cayfita, ɓe mawnikinoo mawnikinaare mawnde (7), refti heen kadi mi noddii ɓe e peeñɗi (8), refti heen kadi mi eewniima ɓe, mi haalanii ɓe ɗo suuɗii e ɗo weeji (9), mbiy-mi ɓe njaafno-ɗee joom mon ko kanko tan woni jaafotooɗo (10)”. simoore Nuuhu, kaawise 1—10
Caggal ɗiiɗoo kaawisaaji ɗi Alla haali e Nuuhu, Jibiriil (JKM) ɓoorni mo comci jihaadi, o fiili mo kaala pellital, o wiyi mo fokkit yah to gaño Alla biyateeɗo Dirmisil, ɓiy Fuumil, ɓiy Jiiji, ɓiiy khaabil, ɓiy Aadama (JKM). Kanko Dirmisil noon ko o laamɗo keewɗo doole, gaƴiiɗ,o kaaɓniiɗo mo hono mum alaa e winndere to bannge heewde caɗeele. Kanko Dirmisil ko kanko adii ɓiɗde won e puɗi o yaltini heen sanngara, ko kanko kadi adii waɗde fijirde tege, ɗum firti ko ngaddaa kaalis mi adda kaalis, yimɓe men cippira, liɓɗo heen fof liɓaaɗo oo waasi kalis mo tegnoo oo. Walla, to bannge dam, gooto e men fof waɗa huunde so kaalis so ɗum kaŋŋe walla nih jawdi ndariindi, kala e men poolɗo goɗɗo oon, ko kañum nawata ko tegaa koo. Ndeenɗoon fijirde ko laamɗo biyeteeɗo Dirmisil oo fuɗɗi ɗuum gila aduna oo tagaa feewde jooni. Ko kanko kadi fuɗɗi ƴettude comci cañaaɗi, o sooɗta ɗum kaŋŋe.
Hol ko Dirmisil e leñol mum ndewatno ? Ɓe ndewatnoo ko sanamuuji joy ɓurɗi anndeede e oon saanga, ɗiin ngoni garooji ɗo ɗi : waddu, sawaa-u , Yaaguuta, yaaguuga e Nasra. ɗiiɗo Sanamuuji joy Alla jangtiima ɗum en e nder Ɓuraana Mawɗo tedduɗo oo.
Hol no ɗi sanamuuji ɗi ciforii ? Ɗiin ɗoon sanamuuji Dirmisil, eɗi mahanaa galla ina heen cuuɗi mahiraaɗi (maarbere) kellinaaɗo, njuuteendi galle oo ko ujunere diraa njaajeendi ko noon wayi. ina woni saraaji majji ujunere e teemedde jeeɗiɗi sanamon tokoson, eɗi mbaɗanaa kadi jooɗorɗe kaŋŋe e wonndude e cuɗaari mbasorteendi, e ɗi mbaɗanaa liggotooɓe ngam toppitaade laaɓal majji.
Laatiima kadi sanamuuji ɗii ina njoganaa ñalngu e nder hitaande kala, kamɓe fof e ɓe ndennda ɗo galle majji ɗoo, ɓe mbaɗana ɗi welnere. Nuuhu ina heewi yaltude ñalnde heen feewde e maɓɓe ngam ƴeewde no ɓe nguurdi, e ɓe kuɓɓani ɗi jeynge, ɓe ɓadtina heen fotɓe ɓadtaade ɗum, refti heen ko ɓe cujjana ɗi ngam hormaade ɗi. Caggal ɗuum laatiima ɓe mbaɗa gorwoccol, eɓe piya bawɗi eɓe ngutta liite eɓe ngama e sara majji, njara sanngaraaji maɓɓe, eɓe njinnda e peeñɗi ko aldaa e suuɗaade, eɓe mbaɗɗoo e rewɓe ɓee no kullon nii e jeese yimɓe.
Ndeen bonannde ndee juutii, Nuuhu yalti ɓe, fayi ladde hooynii dow asamaan o wiyi : “eehey maa geeno mbiɗo naamndi maa nde mballataa mi e dow ɓeeɗoo e annoore Mohammed”. Laatiima e oon yonta ɓe ngonaa limatnooɓe keewgol maɓɓe.
Caggal ɗuum, Nuuhu yalti lawol goɗngol fayi ladde darii e dow tulde ɗo darinoo adan ɗoo, o noddi daande dow “eehey mon leñol am tinee mi arii e mon ummoraade e jom winndere mbiɗo nodda on nde ndewaton mo kanko gooto, mbiɗo haɗi on rewde sanamuuji”.
Jibriil Muusaa Joop
Ina Jokki


text:
TUFNDE DABBE
ko musiɗɗo mon jibi kebe jeyaaɗo to wuro men ine wiyee dabbe woni koy fuuta tooro takko daande maayo hedde mbaañ, wuro mamadu samba joop murtuɗo,BABA LENYOL
En ngartii e lowre men
BAGBOO HOYII
ɓurɗo jaasde,
ndeeɗo hitaande ko hitaande koyeera wonannde laamɓe afric
HOMAGE TIJJAANI AAN
tijjaani fellii fiyannde mum yehii yoo alla yurmombo yaafoombo yoo alla harnumo aljanna,heddi ko enen heddiiɓe cagal njokken golle makko:
e kala wonnoo paandaale makko
ÑALƊI PINAL CINCINNATI OHIO
LEWRU LEWRU BARAAJI E YURMEENDE
lewru koorka lewru baraaji lewru yurmeende lewru yafuya Bakkattuuji
,ko ine abbo e duu6i 13,
ɗo e CINCINNATI OHIO,ko ceerno men ceerno issa jah,jeeyaaɗo to wuro men mbooloyel,e nder Boosoya,ceerno ine adorii waɗannde juul6e won6e ɗo 6e, tafasir ,so lewru nduu dariima ha ndu maaya o yiɗaa hay gollal gootal so wonaa firande juul6e 6e deftere alla Teddunde nde,o siftina juul6e no poti waade, o seeraano e siftinde ha teeŋti noon so o sahaa ari,ko ceerno baawɗo ganndal laa6ɗo ɗemngal jankiniiɗo, ñotoowo hakkunde juul6e,baɗiroowo sabi alla,yoo alla heddumbo hedda nafoo6e juul6e fof,AMINA
MAWLUUDE 2010
YONTAA6E LENYOL DARII6E DADII6E
yontaaɓe e leñol fulɓe waɗ6e e nguurndam mumen fof hare,6amtaare e leñol ful6e
Darii6e ha leñol yaari yeeso,yoo alla yo66e moƴƴere kam6e e denndaangal darinoo6e sabu 6amtaare leñol ful6e,Amiina
mbuɗo Naamndo kala Baawɗo Halaande en inɗe ma66e e gure ma66e, ine waɗi ngañaari ha heewi,
oɗon mbaawi winndude min e comant lowre de,walla mbinndon min e email amen,
jibidabe@yahoo.com
k.sahadou@hotmail.com
skyp sahadou 1
DABBE CYBER
dabbe dañii cyber, CID santere informtiq,ɗo sukaa6e njaŋgata gannde kese, ne waɗi kadi conection internet,kala jiɗɗo yiide e anndude ko joli e aduna,ne he6o e wuro dabbe,tawi alaa heen ko laamu addi fof sukaa6e ɗanniyaŋkoo6e dabbe mbadi dum e wuro mumen,caggal nde6e ka6i heege e ñawu e baasal dogi yalti wuro ngo e saraaji wuro ngo,eɗen eero kala jiɗɗo jaŋngunde e heɓde kabaruuji jaawɗi e nder winnder he fof ne he6o ɗo dabbe,dabbe nawi raay e kañum woni wuro adaŋngo dañngo CYBER e diwaan mo mbagne,eɗen njettira ɗum,en njetti gonɗo sabaabu oodo cyber e geɗe keewɗe ,ko DEMBA ABU BAH,MO DABBE,............ kuɗol, jibi kebe mo dabbe


text:
Ko ɗo ngon-ɗaapinal
pinal
Pijirlooji olempiiji Rio
Pijirlooji olempiiji ko kewu mawɗo winndereejo coftal ɓalli juɓɓinteeɗo duuɓi ɗiɗi kala e nder wooto e gure winndere ndee. Omo waɗi fannuuji ɗiɗi : pijirlooji ceeɗu e pijirlooji dabbunde Pijirlooji dabbunde ɗii toɗɗii ko pijirlooji baɗeteeɗi e galaas.
Angateer yaltii Dental Orop
David Cameron woppanii Theresa May, duuɓi 59, ngardiigu guwarnama Biritaan. Ngol woni ɗiɗmol ko debbo ina ardoo Laamaandi ndenndundi. Jogori ɓurde maantinde e golle makko ko termondireede no leydi makko yaltiri Dental Orop.
Joɗnde 27ɓiire Dental Afrik (UA) to Kigali : Maruk na yiɗi artude
Mawɓe leyɗe Afrik njooɗiima ñalnde 17 e 18 sulyee 2016 to Kigali (Ruwanndaa) e joɗnde mum 27ɓiire e gardagol Idiris Debi, gardiiɗo Dental Afrik e oo mudda kam e Nkosazana Dlamini-Zuma mawɗo Goomu Dental Afrik.
Gamaal Abdel Naseer Huseyn
Gamaal Abdel Naseer Huseyn, jibinaa ko ñalnde 15 saawiyee 1918 to Aleksandiri, o sankii ko ñalnde 28 settaambar 1970 to Keer. O ardiima leydi Misra tuggi 1956 haa nde o maayi ndee. O idii ko wonde kooninke, hade makko liɓde laamu e heɓtude ɗum.
Boutros-Gaali sankiima
Butros Butros Gaali sankiima ñalnde 16 feebariyee 2016 to Misra, tawi ina yahra duuɓi 93. Kanko wonnoo Afriknaajo gidiiɗo ardaade Fedde Ngenndiije Dentuɗe (F.NG.D). O jibinanoo ko 14 noowammbar 1922 to Keer. Jinnaaɓe makko njeyaa ko leñol koopte, kerecee en.
Hooreeɓe leyɗe Afrik nanngtiiɓe e laamu
Laamuuji jibinaaɗi e yonta jeytaare leyɗeele Afrik e dewɗi heen ɗii, njeeytotoo ko wonde laamuuji tuugiiɗi e dawruɗi demokaraasi, ɗum ɗoon noon firti ko doosɗe leyɗeele ɗee keewi ko mawninde wellitaare konngol, wellitaare juɓɓule, woote, lomlomtondiral e nder laamu ekn…
Leydi Misra
Ndenndaandi Arab Misra, walla e raɓɓiɗinaade Misra, ko leydi ndi ko ɓuri yaajde e mum jeyaa e Afrik rewo. Ko bannge fuɗnaange rewo oo tan woni e duungel Sinay, jeyaa e Asii. Ko heddii koo fof ko e Afrik woni. Misra hannde woni ko e nokku Misra ɓooyɗo oo.
Siin : leƴƴi, faggudu, karallaagal, jokkondire (jookere)
Siin ina heɓtini 56 leñol nder leydi ndii (leƴƴi keertinɗi to bannge pinal). Ina winndaa e doosɗe leydi ndii wonde « leƴƴi ɗii kala poti baɗɗiiɗe e hakkeeji ».
Mahngo dowla Siin
Ɗuum hawri ko e waklitere mbaylaandi (Révolution industrielle) ummoriinde to Laamaandi ndentundi*. Oon sahaa Siin ina uddanii ko heddii e winndere ndee. Ndeen uddaare ina jeyaa, sikke alaa, e ko leefɗini leydi ndii, sibu hawri ko e yonta julyultondiral njulaagu kam e koloñaal.
Ndenndaandi Ɓesngu Siin
Ndenndaandi ɓesgu Siin, (e Sinuwaa koybinaaɗo : 中华人民共和国 ) walla ‘’Siin ɓesnuɗo’’ (mbiyen tan Siin) ko leydi Asii fuɗnaange. Ko famɗi fof, miliyaar e teemedde tati miliyoŋ fittaandu (1 300 000 000) Ina nguuri e mayri, woni jeegoɓal yimɓe winndere ndee.


text:
Miijo : “waɗde yiyee, ɓuri haalde nanee”
Haalde nanee, waɗa yiyee, ɓuri haalde tan nanee. Kono waɗde tan yiyee, naftoree, ɓuri waɗirde haa yiyanee, mantoree. Ene gasa tawa hay so heewɓe paamii ɗuum ne, won heen kam heppuɓe arsuku, ene wiyee noon joom mum heewi wonde ko gujjo.
Nguyka ko kañum woni jahdiiɗo fenaande, geɗe ɗee kala dimo mo ɓinngu ngarmagu dogata e ɓanndu mum huɗortoo.
Hooreeɓe leyɗe Afrik nanngtiiɓe e laamu
Laamuuji jibinaaɗi e yonta jeytaare leyɗeele Afrik e dewɗi heen ɗii, njeeytotoo ko wonde laamuuji tuugiiɗi e dawruɗi demokaraasi, ɗum ɗoon noon firti ko doosɗe leyɗeele ɗee keewi ko mawninde wellitaare konngol, wellitaare juɓɓule, woote, lomlomtondiral e nder laamu ekn…
Oxfam na walla ...
Tuggude e lewru colte fayde e lewru siilto hitaande 2015, njuɓɓudi Oxfam ena darnannoo miskineeɓe wonɓe e nder gure tunndo Ligisayba Gorgol ballal cede (kaalis).
Koye mbaɗtii seŋeede !
Oɗon nganndi eɗen keewi haalde ɗoo haala jokke terɗe : ɓerɗe, juuɗe, njogoram, yeeso, ekn. Jooni ɗuum fof yejjitaama, sibu ko koye mbaɗti seŋeede e ɓalli !
Mbele ko goonga nguleeki weeyo ina ɓeydoo ?
Annduɓe ina kawri wonde ko wiyetee leydi men ndii ina ɓeydoo wulde koo, ko huunde woodnde. A ɓe luurdi tan to bannge tolno ɓeydagol nguleeki kii.
Tummbere Jiinge jaɓɓitiima koɗo
Fedde Rentude e Ɓamtude udditii duɗal jaŋde mawɓe ñalnde 15 lewru siilo hitaande 2016 e Tummbere Jiinge ngam haɓde e rewam humambinnaagal e riiwtude keeri majjere.
Ndulumaaji Demɓe weltinii fulɓe
Ndulumaaji Demɓe waɗiino balɗe tati pinal e hitaande 2013, ɗimmitii ɗuum kadi hikka, tuggude e ñalnde 26 haa ñalnde 28 lewru bowte (desaambar) hitaande 2016.
Daartol Annabi Sileymaan ɓiyi Daawuuda (2)
... Hol ko heɓtii Sileymaani (JKM) oo ? heɓtii Sileymaan, ko waɗii dumunna gooto o yooɗaa hoore makko sanne, omo jooɗii e fooŋorde makko e dow tappi makko, tappi wuurii, ɓe ngoni e yerɓude, ko meeɗaa heɓde ɓe koo. E ndeen ɗoon yerɓannde, ko ina tolnoo sappo e ɗiɗi ujunere neɗɗo mboomiima maayi, hay gooto heen fiɗɗaani nofru e nder waktu gooto.
So haala ñawii, yo nanɗe cellu !
Goomu kaɓɓondiral loraaɓe e kewkewe 1989 e gardagol Huley Sal, winndii Muhammed Abdel Asiis, hooreejo leydi Muritani ɓataake ina hollita heen mettere mum nande mo, kanko e hoore makko omo wiya wonde “ɗeen caɗeele cafraama haa celli”.
Takkugol galaŋuuji
Hono no o heewnoo waɗde hitaande kala, mawɗo leydi oo, ñaantii heewɓe e feeto hikka ngoo. Kono, « nana wonta aada, ñaantetee tan ko sehilaaɓe e banndiraaɓe ».
Misra ɓooyɗo
Mbalndi Misra ɓooyɗo ko Afrik rewo, takko powle ɗiɗi maayo Niil ɗee fof, ɗo Misra hannde oo woni ɗoo tan. Misra ɓooyɗo foti jibineede ko hedde duuɓi 3000 ko idii Iisaa (hedde duuɓi 5 000 hannde). Misra ɓooyɗo heɓi kaaɗtudi mum ko e Laamaandi Kesiri, hade mum deestoraade seeɗa seeɗa. Konuuji leyɗe keewɗe njanii e mayri e ciltirɗi laamuuji firwawna en, joofɗi hedde duuɓi 30 ko idii Iisaa, nde Laamaandi Ruumaan en (Romains) keɓti leydi ndii, jiimi ɗum.
Ko ƴoog-ɗen e Aysata Taal Sal
En kuutoriima oo ɗoo fartaŋŋe fottitde e oo debbo dariiɗo biyateeɗo Aysata Taal Sal to Nuwaadibu, ngam heɓde e makko miijooji baawɗi laataade jaabawuuji naamne ɗe won e men keewi naamnaade tawi fayti ko e darnde makko e dawrugol Senegal, jokkondiral makko e dawriyankooɓe toon, kuccam makko, ekn…
Batte ɓeydagol nguleeki weeyo
Batte baylagol ngonka weeyo ina keewi no feewi. Won heen nii en puɗɗiima teskaade ɗum en. Kono, e tonngol, ɗeeɗoo batte ko heen njeyaa, hay so tawii en mbaawaa huɓindaaɗe ɗe kañje kala.
Fotii, feso dennge dañaama !
No Alla waɗata, e tonngoode men yawtunde ndee tan, ina wiyaa heen wonde paawngal dennge alanaaka safaara, kono e daawal hakkunde ngal dinnge dañanaama feso. Sosiyatee peewnoowo leɗɗe biyeteeɗo Sanofi yaltinii feso wiyeteengo Dengvaxia, faddotoongo paawngal dennge.
Daartol Annabi Sileymaan ɓiyi Daawuuda
Innde Alla jom yurmeende aduna e wattannde. Caggal ɗuum, Alla toowɗo o wiyi : “Sileymaani ronii Daawuuda wiyi eehey mon yimɓe min nganndi-naama haala ndiwri, min dokkaama huunde fof ngalɗoo geɗal ko ɗum ɓure peeñɗe”. simoore Mettelli, kaawise : 16


text:
Ko ɗo ngon-ɗaaHello cellal
Hello cellal
Juulnugol sukaaɓe : Kaalden goonga
... kala kaalɗo hannde ko fayti e kaddingol sukaaɓe rewɓe, heewi ko helɓineede, kadi fawee ko wonaani. E sikke men noon, en potaani salaade haala kaa haalee.
Hol no hoɗɓe e Nuwaasot Cellirta?
Nuwaasot ko sahre lofiinde e mbooko lamɗam, hoɗnde koɗki nduumiiki e dow jinnde hakkunde jiibaaji gamotinɗi ɗo buubi caɓata, gilɗi ɓuñata, gila e bamɗi, beyi, baali, dawaaɗi, ulluɗi, gertooɗe e kankaleeje, jonne kedde ñameele, biifi haa e laalaaɗe werlaaji.
Paawngal dennge
Paawle muusɗe no feewi ina naati leydi ndii, haa teeŋti noon e Nuwaasoot, ko ina wona duuɓi. Ɗe puɗɗii nanngude ko Teyaaretnaaɓe (Hamme Teyaaret) gila rawane walla nii rawane ndeya. Jooni, yimɓe fof ko ñawɓe, tee ronkaama tigi rigi anndeede ko oo musiiba woni, laamu kadi alaa ko haali heen ko laaɓti. Doktoor Al Huseyni Sal, won ko winndi heen ngam sifaneede yimɓe ɓee ñawu nguu.
Go’o njogoram gorko ina jokkee
E tonngoode Fooyre yawtunde ndee, ko jokkere sammeere junngo wonnoo, ngolɗoo kadi ko jokkere tergal ɓurngal saɗtude, doktoreeɓe mbaɗi, so jokkande suka gorko jahroowo e duuɓi 21, njogoram ! Ina gasa ndeeɗoo jokkere ɓura haawde yimɓe, nde tawnoo, wonande sammeere junngo ndee, jokkananooɗo oo ko kañum jeyi sammeere junngo ndee, ɗooyene, suka oo jokkanaa ko tergal ittangal e neɗɗo maayɗo. Sammeere junngo, waɗi ko ƴiye e teewu e ɗaɗi,
Feso nguɗu (kaaseer) fuɗɗiima hoolkiseede e aadee
Hol ɗum firti ? Eɗen moolii Alla, nguɗu, woni kaaseer ko ñawu ndonkanaangu. Kala mo ngu heɓi, ko heen balɗe mum keewi yiƴƴidde. Nguɗu alanaaka safaara, hay so tawii noon, to leyɗe mawɗe too, won sellooɓe heen caggal safaara juutɗo, muusɗo.
Jokkere sammeere junngo : go’o
Ko meeɗaa yiyeede : jokkere junngo taƴnoongo. Ɗum waɗnoo ko ñalnde 7 saawiyee, to CHU Dijon, to Farayse. Ñalnde heen Alexis, hono mo junngo mum jokkaa oo, wonnoo ko heblo ngam waɗde bakkaa ko faati e dunli leɗɗe, haa masiŋ taƴi junngo makko. Kanko seedtii “nde kattii-mi sammeere junngo am ndee, mi faɗɗi. Ceerno am hocci nde, nawi mi opitaal.
Sooynaɓo to tiggu
Sooynaɓo heɓtotaako cukalel nde jibinaa so wonaa nde wuuri ñalawma timmuɗo walla so heewii balɗe jeegom. Hono ooɗoo sooynaɓo addata ɗum ko ko usteeki biige boɗeeje etee, ina wona e cukalel fotde balɗe joy walla jeegom. Ooɗoo sooynaɓo, ko sooynaɓo mo liggorgel ƴiiƴam mo alaa tanaa walla mo wonaa ñawu. Ɗo mbaadi cukalel alaa faayoore, kuudi ndii waylotaako, kaaye ɗee ina oolɗa.
Heeñere ndee e ɗaamol ngol ɓuutataa. Ina ɓeydoo e biige boɗeeje ɗee ender pirle mum hono binne binne tawa saabii ɗum ko usteeki biige ɗee.
Jabet debbo reedu
Jabet ina heɓtoo debbo saanga nde o woni cowiiɗo. Addata oon fannu jabet ko baggol debbo roŋkitde feewnude insulin mo ɓalndu nduu ina fota soklude. Tawde noon wonii o alaa insulin, suukara kala mo o ñaami, heddotoo ko e ƴiiƴam makko, jibinana mo jabet.
Debbo reedu ngonnduɗo e oon fannu jabet in foti reentaade no feewi, mbele omo daɗnda hoore makko, o daɗnda kadi ɓiɗɗo mo o saawi oo.
Jabet fannu 2 (diabète type 2)
E alluwal ɓennungal ngal, mi wiyiino wonnde ɓeen wonnduɓe e jabet fannu 1, ɓalli mum en in ŋakki insulin sabu baggol mum en memeede. Kono wonnduɓe e jabet fannu 2, baggi mum en ina peewna insulin, kono tan keeweendi dihal kal yonataa e huuɓnude ko ɓanndu nduu ina fota soklude.
Ñawu suukara : Jabet (2)
Ɓanndu kala ina sokli suukara mbele ina heɓa semmbe waawde dilluude. E kala no dillugol fotiri, hay sinno tan ko umminde feɗeendu joofo, laatotaako so suukara alaa e nder ɓalndu. Oon suukara ummurtoo en ko e ñameele ɗe ñaamaten ɗee.
Fannuuji suukara noon ina keewi. Kadi ina saɗi ñamri ndi soomaani suukara. Cafeeki oon sukara fawotoo ko e keeweendi makko maa walla pamɗugol makko e nder ñamri ndii, haa ɗemngal waawa tinde mo.
Wuro Dooro : Faayre
Hol ko addi faayre? Addi faayre ko oo rafi peeñiroowo e neɗɗo reedu dogooru biyeteeɗo (Ebola). Rafi oo wiyetee e pulaar ko : “Eeh! bone nani kadi” sabu nde en nande oo rafi bonɗo, baroowo, waɗi haa ndutti-ɗen e deftere ganndo men Demmba Paate Caam, haa kollit-ɗen janngooɓe Fooyre Ɓamtaare rafiiji reedu dogooru ina keewi sifaaji : ñabbuuli reedu ina keewi sifaaji, eɗi tampina, eɗi mbara.
Ñawu suukara : Jabet
Ngardiindi
Mi yettii joomiraaɗo jom baɗe e baawɗe nde resndi mi wefƴannde e maayo mum yaajngo ganndal. O waɗdani mi heen katantaagal e yarlitaare feccude e mon oon seeɗa mo mi yawaani mo o anndini mi.
E nder ndee deftere ndook-mi e windude, mboɗo jogii faandaare siftinde ɓeen andunooɓe, ma walla famminde ɓeen ɓe paamaano tawo, ko feewti e ñawu mbiyeteengu jabet (diabète).
Kuutorɗe ɗe ceertetaake, kono tunwuɗe
Ina gasa tawa eɗen ndeenoo, tewoo, hakke baawɗe men ; yeru eɗen ndeentoo memde geɗe tunwuɗe. Kono kadi eɗen mema geɗe keewɗe, ko wayi no kaalis, coktirɗe, telefoŋ ekn … tawa en miijaaki sooɗoraade juuɗe men saabunnde ɗoon e ɗoon. Caggal ɗuum memen ñaamde, tokño-ɗen, ñitto-ɗen, ndokken woɗɓe juuɗe…
Ngannden, yoga e geɗe keew-ɗen huutoraade ko cabbuli mborosaaji.
Hoorde balɗe 3 timmuɗe ina ɓeyda cellal
Hoorde balɗe tati timmuɗe ina waawi wuurtinde paɗɗorɗe ɓalndu fof. E wiyde annduɓe wiɗtooɓe wonɓe to Duɗal Jaaɓi-haaɗtirde Karolin Worgo (Dental Dowlaaji Amerik), « hoorde balɗe tati timmuɗe ina waawi wuurtinde paɗɗorɗe ɓalndu fof ». Ɗum woni, e no ɓe mbiyri “heyɗinde” ɓalndu 72 waktu (balɗe tati deggondirɗe) ina addana celule boofe (walla selilaaji boofi : cellules souches) fuɗɗitaade feewnude biige daneeje (globules blancs).
Deentinol Departamaa-detaa Amerik paatungol e ñawu Ebola njolngu nguu
Ngam wallude yimɓe gollotooɓe e ammbasaduuji men ɗii ɓeydaade faamde no moƴƴi wiris Ebola oo, en njokkondirii e fannuyankooɓe men wonɓe e Departamaa Detaa, halfinaaɓe ko faati e cellal. Ɓe mballi en lelnude doggol peeje ɗe min kollitta on e nder haala newiika.
Haralleeɓe men cellal ɓee ina teeŋtini himme gonɗo e ɗooftagol ɗee jamirooje ɗe Nokku Rewindo Raɓo-raaɓooji mo Fedde Adunankoore Cellal (OMS) lelni.


text:
Ko ɗo ngon-ɗaacoñce
coñce
Conngi e Kerooje
Conngi ko jimɗi waañooɓe. Kerooje, keroole walla kerooɗe (fawii ko e ngaddinaaji haalooɓe) ko njimri raddooɓe. Tesko-ɗen wonde daddoowo e baañoowo ngonaa gootum, eɓe ceerti seeɗa.
Coñce : kerooje (2)
Ina heewi nde yimiyanke oo fuɗɗortoo asko mum, walla gorko mo o yiɗi yettude. So tawii ko noon yimiyanke oo heɓiri, o heewi ko addirde noon yimre ndee, walla tawa kanko e hoore makko fewji nde. Ko sifaa ɗoo e kerooje koo, ina woɗɗi wonde ɓurɗe welde e keddiiɗe ɗee.
Coñce e nder Renndo fulɓe
Duguba Sahre Nayeere, wuro Gayel, jatti Aamadu Wuuri, diiri Aadama Baaba maabiino wonde maa dillu hikka e nder Nuwaasot, rokka winndooɓe e tinndooɓe ko kaali so addude maamaari pinal mawndi, hono Ceerno Isaaqa Koreera, mutana fulɓe e dummbuli Coñce Renndo Pulaar, aawanoo Nuwaasotnaaɓe faayidaaji ɗi mbaɗtaaka ndiyam, calɓitaaki. Fedde Ɓamtaare Maqaama daranii ndeen darnde haa yuɓɓini yeewtere ndee, ñalnde aset, 31 lewru noowammbar (kawle) 2015 to Morikom.
Raddo : kerooje ( 2 )
Tesko-ɗen e ɗiin dummunnaaji, fulɓe ɓurnoo waawde huutoraade ko fetelaaji ɗi eddaaji ceertuɗi, fawaade e ko waañetee : ina e ɗiin fetelaaji ɗi ɓe innirnoo : bulannde buuta, ko fetel ñiibi, lonka goro, fetel Gabi, lonka dewo, fetel koobi e jawi, loosi goro, fetel tewdi, loosi dewo, fetel bille, garde ko mo jaawle, hawli mo pooli, ekn. Walla so tawii ko o daddoyoowo, o huutoroo laañal, mbaangu, maa dawaaɗi raddo.
Sammba conngiiɗo : “Nimsa wuurtataa coodgu !”
Ferii sahaa gooto, gorko galo no feewi haa wonaa seeɗa, ina jogii cabbi cabbi na’i, bei’i, gelooɗi, pucci. No Alla waɗata, o yaawaani dañde ɓesngu haa o heɓi capanɗe joy hitaande, o naatani mawngu ndeysaan. Ɗoo, miijooji keewti ɓernde makko haa fakiti. Jawdi, reenooɓe ngoodaani etee o naatanii mawngu. Alla anndi battande ndii jawdi.
Ganndal “sawru” (10) : Sawru ganndal
Ko nduu tigi woni sawru ndu alaa ɗaalde, kala mo fiyaa ndu uumat. Seerenɓe joom binndi en (aayeeji) kam e wileeɓe huutortooɓe leɗɗe, cefi, piɓi e gallaaɗi ina ngolloroo ndu.
Ko ndu soowoore innde “Dabare”. Heewii e Fuutankooɓe fiyiraaɓe nduu sawru ndu batte mum njiyetaake dow, tawi tanaaji mum ina keewi nder ɓalndu piyaaɓo ndu oo. Ko ndu wari e yimɓe ina heewi, ko ndu garjini kadi gila e haangaaɓe haa eɓe terɗe telɓuɗe limotaako.
Mawningol ñalawma Deftere e Jojjanɗe wallifo
Ñalawma hakkunde leyɗeele deftere e jojjanɗe wallifo mawninaama e leydi Muritani ñalnde 23 abriil hitaande 2015 e gardagol Jaagorɗo Pinal e Ñeeñe, sokna Hinndu Mintu Ayniin e dow tiitoonde: deftere Muritani e cappanɗe karallaagal kesal.
Kewu nguu waɗaa ko e Nuwaasot, to Faawru Jaatiiji Ngenndi e nder Deftordu Ngenndiiru (Bibliothèque Nationale) e ballondiral e kalifu Pinal e Ñeeñe,
Ganndal “sawru” (9) : Sawru tabalde
Taballeeji ko tati : Heen wootere ko tintinirde yimɓe kala ko waawi jolde (kewde). Ndeen ko jaaynoore (jaaynirde) kabaruuji. Nde tirdetee ko nguru nagge. Fulɓe mbiyi : “Nagge malaange piggal nguru mum tirdetee ko tabalde.” Ko kayre wonno e gure Fuuta fof. Nde jogii ko cabbi ɗiɗi bayɗi no ɓoole coomiraaɗe nguru nagge. Ko ɗiin nde fiyretee. Ende fiyee cabbi jaaynde, yimɓe ndennda so laamu noddii walla kabaaru keso aranii wuro ; oon sahaa rajooji ngalaa, jaayɗe binndaaɗe ngoodaano, teleeji e telefoŋaaji kam kaalaaka.
Toɓo allayel tokosel
Won ko wonnoo ɗoo. Ina wona wonataa ko tinndol. E sahaa mo mbarakon kaalata no yimɓe nii. Fow ru Demmba e Taamaake heyɗii, ɗomɗii. Balɗe jeeɗiɗi ndu ñaamaani hay dara. Andu ñaagoo Alla nde rokkata ndu ko ndu sonngi tawa noddaani doole mawɗe. Ngati mayru losde, ndu waawataa warde hay ɓotel. Ndu jokki laawol mayru nder dunndu sukkundu Pooɗe. Andu yaha andu fooftoo haa laawol mayru ɓadtini ndu wuro Ndormbos.
Ganndal “sawru” (8) : Sawru raddo
Nduu sawru fiyetee ko e baggel raddo. Ngal gollal ko e aadaaji fuutankooɓe jeyaa. Ko adiifof raddo ko coftal ɓalli mawngal, angal soomi welnere, kadi ina waɗi ngartam to bannge nguura no feewi sanne. Raddo noddi ko jeese ɗiɗi teeŋtuɗe:
raddo taamakooɓe, woni yahrooɓe koyɗe, ina mbakkii cabbi e petelaaji e jaaseeje, ina cinndii laɓɓe (paakaaji). Ngoon ko sagataaɓe wuro heewɓe walla ɓe njantondira eɓe gure ɓadiiɗe.


text:
Kibirɗi “ Suudu Aynirdu ” e “ Finee ! ”
Kibirɗi Deftere Allah no wooɗi fii loowugol e nder haalaaji buruɗi 200, haala mbobo no tawaa. “ Suudu Aynirdu ” ndun no yewtude en piiji ko woni e feƴƴude kon hannde, ko Allah longinoo annabaaɓe makko ɓen. Ko nde yewti kon fii Laamu Allah ngun, no ɓutinnde ɓernde yimɓe e no wallude ɓe no ɓe heɓira gomɗinaare e Iisaa Almasiihu on. “ Finee ! ” no yewtude en en honno heɓirten wakkilaare fii anndeeji men ɗin e honno heɓirten tanƴinaare fii ko Taguɗo on fodi en kon fii ɓuttu e kisiyee ka aljanna.
Suɓee haala ka arkawal haala, e klikon Ɗaɓɓitee fii yi’ugol kibirɗi e formaaji wonɗi e nder kan haala.


text:
Ko teddungal e mon, facebook wowlii pular
Waɗii duuɓi tati e ko fawi, gila yarlitiiɓe men fuɗɗii firde laylatol renndo ngol facebook e Fulfulde. Ko ɓaawo nde yimɓe maghribi ɓen newnananoo huutorde ɗemngal Tamazight ngal 2013 woni ko fewjooɓe facebook Jokkito »
Fulfulde, ko ɗemngal layungal
Ñalnde 16 setto (suwen) 2016, gooto e blogooɓe mondoblog yowuno winndannde ka lowre mun doudoufine.mondoblog.org, o tiitori nde : « Faransee, ngal ɗemngal battingal e Pular ». Mo janngii winndannde nden, o fellitay wonde ɗemngal Jokkito »
Eɓɓooje TPW ɗen 2016
No gelori-ɗon / humpitor-ɗon non janngooɓe Misiide tedduɓe, wonde Tabital Pulaaku Winndere yuɓɓuno jonnde hikka ka saare mawnde Dakaar e nder lesdi Senegaal ndin, battane mbatu kuuɓal (Assemblée Générale) ngu kawtital ngal Jokkito »
Miijo: Ɓaleeɓe Muritani poolaama!
Fulɓe mbi’i : « Nde neɗɗo daɗatee ndee, tawata ko hina lelii hina ndaara « . Ɓaleeɓe Muritani neh nani poolee / foolee hina lelii hina ndaara, ko waɗi kam wi’de noon ko hannde e nder Jokkito »
Pinal : Umaar Demba Ba, wallifike deftere fii Baaba Maal
ko ñalnde 12/05/2016 woni ko kumpital ngal yalti ka lowre sudonline.sn e kuɗol Maryam jigo, fii ndee deftere tiitoraande «BAABA MAAL : LE MESSAGE EN CHANTANT, REFLEXIONS SUR L’HOMME ET SON ŒUVRE», Jokkito »
Ko teddungal e mon, facebook wowlii pular
Waɗii duuɓi tati e ko fawi, gila yarlitiiɓe men fuɗɗii firde laylatol renndo ngol facebook e Fulfulde. Ko ɓaawo nde yimɓe maghribi ɓen newnananoo huutorde ɗemngal Tamazight ngal 2013 woni ko fewjooɓe facebook ɓen eɓɓindanii naadugol ɗemɗe afriknaaje ɗen ka duncal maɓɓe. Ɓe sincani ɗum goomu wi’eteengu Facebook Translation Team, ɓen naadi heen ɗemɗe ariknaaje sappo (10). Tawano e majje gila on tuma, ɗemngal Fulfulde ngal, ngal okkiraa ton innde Pulaar-Fulfulde, ɓaawti-mun, arti Fula, ɓe sincani ngaldinngiral ka facebook e innde Translator Community for Pulaar
Fulfulde, ko ɗemngal layungal
Ñalnde 16 setto (suwen) 2016, gooto e blogooɓe mondoblog yowuno winndannde ka lowre mun doudoufine.mondoblog.org, o tiitori nde : « Faransee, ngal ɗemngal battingal e Pular ». Mo janngii winndannde nden, o fellitay wonde ɗemngal Faransee ngal faaborike ɗemngal Fulfulde ngal kelme e konnguɗi ɗuuɗuɗi. Winnduɗo on hino yeewti e ɗum haa siforii Pular ngal ɗemngal « maayngal »!
Eɓɓooje TPW ɗen 2016
No gelori-ɗon / humpitor-ɗon non janngooɓe Misiide tedduɓe, wonde Tabital Pulaaku Winndere yuɓɓuno jonnde hikka ka saare mawnde Dakaar e nder lesdi Senegaal ndin, battane mbatu kuuɓal (Assemblée Générale) ngu kawtital ngal nodditunoo hakkunde 5 e 6 maayuhu 2016 ngam hesɗintinnde yiilirde nden.
janngee ɗoo : Senegaal : Alhajji Alfaa Amadu Kuuru laamitike TPW fii happu ɗimmu
Miijo: Ɓaleeɓe Muritani poolaama!
Fulɓe mbi’i : « Nde neɗɗo daɗatee ndee, tawata ko hina lelii hina ndaara « . Ɓaleeɓe Muritani neh nani poolee / foolee hina lelii hina ndaara, ko waɗi kam wi’de noon ko hannde e nder laamorgo leydi ndii, ko ɗemngal gootal tan haalatee, walla ɓuri waawde haaleede kam. So en ƴettii yeru :


text:
Holno alkule pulaar kuutortee e telefoŋ ?
Ko ardii fof a yahat to logiciel biyeteeɗo PLAY STORE.
Mbaɗaa recherché(yiylaade) MULTILING O KEYBOARD.
So a yiytii mo mbaɗaa mo téléchargé so gasii instalaa mo e telefoŋ ma.
So ngal daawal gasii njiyloyo ɗaa maande multiling o keyboard nder telefoŋ ma.
So a yiytii maande nde ndobo ɗaa e mayre maa feeñane alluwal ina waɗii tonngooɗe .
Ndobo ɗaa e tonngoode 1 nde ɗo winndaa ENABLE THIS KEYBOARD yaltinan maa haatumeere wonde, njiloyo ɗaa ender haatumeere nde ɗo winndaa MULTILING O KEYBOARD ndobo ɗaa e falanteere nde maa binndol feeñane mbaɗaa accepter.
So ɗoon gasii nduto ɗaa caggal e haatumeere ma adannde nde payaa e tonngoode 2 nde ɗo winndaa SELECT THIS KEYBOARD ndobo ɗaa heen maa feñinane haatumeere wonde , ndobo ɗaa e haatumeere nde ɗo winndaa MULTILING O KEYBOARD ɗo , haatumeere adannde nde maa feeñane payaa les mayre ɗo winndaa TEST ɗo, ndobo ɗaa heen yaltinan maa haatumeere mbinndiin nde.
Wattu hakkille ma ehaatumeere mbinndiin nde no feewi .
Ƴeewaa les e haatumeere nde ina waɗii maaɗe, ɗo hakkunde ɗo teru ina waɗi boowal ɗo winndaa ɗemngal telefoŋ o ina waawi wonde français walla arabe ko waawi wonde heen fof faw feɗeendu ma ɗoon mbaasaa ittude, maa haatumeere nde waylo ɗemɗe peeña heen , njokkaa ñoƴƴude paanaa feɗeendu ma dow ɗo winndaa LANGUAGE ɗo, pawaa heen nde ngittaa feɗeendu ma ndu.
Haatumeere wonde maa feeñ ƴeewaa ɗo winndaa LATEN abc ndobo ɗaa heen ko ɗoon ɗemɗe ɗe peeñata njiloyo ɗaa e majje ɗo winndaa FULFULDE ɗo, ndobo ɗaa heen ni woni a ɓeydii alkule pulaar e haatumeere mbinndiin nde, so a ƴeewtiima haatumeere nde maa taw toon alkule ɓeydaaɗe ɗe ko wayino : ɗ , ɓ , ƴ , ŋ , ñ , tesko boowal ngal pawno ɗaa feeɗeendu ma ɗo maa yiy ina winndaa Fulfulde paamaa wonde golle maa moƴƴii.
Tesko : won e telefoŋaaji ina mbaawii waasde heɓde alkule ; ɗ ; ɓ ; ƴ kono keddiiɗe ɗe ina keɓoo ko e telefoŋaaji ɗii tan heewi wonde.
On njaaraama yo Alla won ballo !
Musiɗɗo mon Hammaat Joob.


text:
Ciftorki maayde Yeesu
Kala hitaande fuu, min ɗon ciftora maayde Yeesu nder cuudi laamu amin nder duniyaaru fuu. Min ɗon ngaɗa ɗum ngam Yeesu umri pukara’en maako: “Mbaɗe ɗum ngam haa on ciftorammi.” (Luka 22:19) Mooɓtorde ciftorki hitaande warannde waɗan nyalde:
Salaasa 11, lewru Apriil, 2017.
On ewnaama hawtugo bee amin nyalde ɓurnde mawnugo nde. Koomoy foti warugo haa mooɓtorde nde, kalkal bana haa mooɓtorɗe amin feere. Ɓe ƴamataa on ceede.
ƁESDUGO ANNDUGO
Ngam ɗume ekkitaago Bibel?
Bibel ɗon hokka jaawaabuuji dow ƴamɗe mawɗe ɗe yimɓe miliyoŋji nder duniyaaru ƴamata. On ngiɗi waɗugo bana maɓɓe na?


text:
Tawtee e foolotiro tafugol « Meme » ngol ka Ɗemɗe Neeniije
Musiɗɓe tedduɓe, juurotooɓe Misiide, Men hewtidii hannde kadi e kumpital mawngal, kumpital ɓamtaare Fulfulde, e jurol gannde kese. Wano woowiri non, tuma kala, men humpitay on ka ɗemngal men ngal naatiri e Jokkito »
UNESCO humpitii tiitoonde ñalaande winndere ɗemɗe neeniije ɗen 21 Fabraa’iru 2017!
Fii mawningol ñalaande Hakkunde-leyɗeere wonande Ɗemɗe Muynaaɗe Ɗen ñalnde 21 Fabraa’iru 2017, UNESCO, fedde kippunde nden fii ɗuuɗal pine e ɗemɗe.. ka aduna, okkuɓe kadi ñalaande 21 Fabraa’iru nden e hitaande kala, Jokkito »
Fabraa’iru hewtii, lewru ɗemɗe neeniije !
Banndiraaɓe tedduɓe, E hitaande 2014 nden, men yowuno winndannde ka Misiide ɗoo, nodditugol on mawningol haala men muynaaka kan battane ñalnde 21 Fabraa’iru wondude e https://fr.globalvoices.org fewndo nde ɓe fewtinirnoo men lamnde Jokkito »
Ko teddungal e mon, facebook wowlii pular
Waɗii duuɓi tati e ko fawi, gila yarlitiiɓe men fuɗɗii firde laylatol renndo ngol facebook e Fulfulde. Ko ɓaawo nde yimɓe maghribi ɓen newnananoo huutorde ɗemngal Tamazight ngal 2013 woni ko fewjooɓe facebook Jokkito »
Fulfulde, ko ɗemngal layungal
Ñalnde 16 setto (suwen) 2016, gooto e blogooɓe mondoblog yowuno winndannde ka lowre mun doudoufine.mondoblog.org, o tiitori nde : « Faransee, ngal ɗemngal battingal e Pular ». Mo janngii winndannde nden, o fellitay wonde ɗemngal Jokkito »
FulBe
[ A ]
• Abdullaahi (1763-1829): Banndiraawo Usmaani Dan Foodiyoo, ɓaawo jannde diina nden, ɓe wallitino banndiraawo makko on Usmaan Dan Foodiyoo ka jihaadi mun. O lamminiraa Amiiru on Gwandu (Sookoto) Hakkunde 1808 e 1809.
• Abdurrahmaan Bah (1916-2013): Ɓe jibinaama Labe saare (Gine). Jom ballafuyee ka Arabu e ka Pulaar, ɓe halfinaama ngalu ka juulirde mawnde Labe, sekerteeri ka suudu jawro (lameeri) Labe. Ɓaawo jeytaare nden ɓe lamminaa Chef de Poste Administrative on Caangel-Boori e Timbi-Madiina. Janngee kadi fii maɓɓe ɗoo.
• Amadu-Hampaate Ba (1901-): Ɓe jibinaa ko Banjagara (Mali), ɓe adori duɗagol Banjagara ɗon, refit Jennee ka (Ecole Régionale), refti Bamako ka (Ecole Professionale), refti Gorree ka (Ecole Normale). Sekerteeri ka Cabinet of the Government of Upper Volta, hikki ɗon Chef de Poste ka Tougan, gardiiɗo Institut des Sciences Humaines du Mali. Yaakoraaɗo (Ambasader) leydi Mali, Jaagorɗo (Miniisir), feddeejo ka UNESCO.
[ B ]
• Bello Duu Kerol (1900): O jibinaa Njaada (Adamawa, Najiriya).O eggiri Kamaru e 1920. Lolluɗo e yimo Kamaru.
• Buubakar Tingiiji (1910-): Gaaciyaŋke.
[ F ]
• Fooli Bah [ Thibault ], Debbo Pullo mo Fuuta Jaloo (Gine), jaayndiyanke (Journaliste/Jurnalist), himo golla Aljazeera lesdi Katar ka saare mawnde Dawha. Mawve makko ɓen doguno yalti Gine fewndo laamu dunndaranke ngu Seeku Tuuree ardinoo, ɓe fewri Keñaa (Keniya). Ka nder ɓeynguure maɓɓe, ko ɓe sappo e jeeɗiɗo (17), ɓe waɗii lesɗe jeeɗiɗi (7). Himo wowla ɗemɗe jowi (5) tawaa e majje Fulfulde. O waɗi Amerik duuɓi jeegoo; himo golla o jannga ka duɗal mawndal haa o heɓi seede (dipmole) e ganndal jaayɗe.
Fooli Bah hino jonna kumpite ka Aljazeera English, himo kippi kadi fii poroguraamu jaaynde nden hino noddiree « Talk to Aljazeera »; poroguraamu kippuɗo kawre e lamndo (interview) e nder winndere nden. O tintodii e kummaluuɓe ɗuuɗuɓe e nder aduna on.
[ G ]
• Girrewel Banu kajja (1910-): Gaaciyaŋke mo Maasina (Mali).
[ H ]
- Hajja Jeynab Kumanco ( 1956 ): Hajja Jeynab Kumanco Jallo Ko debbo daraniiɗo ɓamtugol ɗemngal Pulaar/Fulfulde e Pinal maggal, ombo / himo mahi futu (Musée) pinal Pulaagu to leydi Gine hindu wi’ee « Suudu Martaba », ombo waɗa jeewte e rajooji, ko jogiiɗo pellital e muñal, tiiɗniiɗo dariiɗo dadii ngam reende ɗemngal Pulaar e donaaɗe maggal, ombo faarnorii ko o woni kon, ombo goonɗini ko o gollanta ko.
- Hamaseyo Giire (1905-): O jibinaa takko Yola (Adamawa, Najiriya). O duɗike Yola ɗon ko ɓooyi. O adii yuɓɓudo gimol ko telen 1925 haa 1930.
[ I ]
• Iisa Bii Usmaan (1817-?): Ɓiɗɗo ka Usmaan Dan Foodiyo, Yuɓɓoowo gimɗi ka pulaar e ka Arabu.
[ J ]
• Jaawo Pellel (1900-1980): Ɓe jibinaa Labe, jom ballafuyee ka Arabu, hooreejo ka duɗe mawɗe fii jande diina.
[M]
• Moodi Yawa (1925-): Ɓiiɗo Modibbo Yero, Lamɗo on hoɗo Tongo, Tibati, (Kamaru). Ko Tibati o ɓuri ñiiɓude e ngurdam makko ɗam.
• Modibbo mo Ililal: Diinayaŋke jannoowo, yuɓɓoowo gimɗi.
• Mohammadou Aliw Caam (1830-1911): Almuudo e wallitiiɗo Alhaaj Umaar.
• Muhammad Billo (?-1827): Geɗaljo Usmaan Dan Foodiyoo, Wallitiiɗo ben mun ka jihaadi mun. Sincuɗo on sookoto, o lomtike ben makko laamagol ngol sookoto.
• Muhammadu Samba Mombeya (1765-1852): Yeesoojo diina, karamokoojo lolluɗo Mombeyaa e Fuuta Jaloo, jom ballafuyee lolluɗo on (Oogirde Malal), Ɓe laatike ɓunndu ganndal ka diina, ɓe laatii Ceernooɓe kummaluuɓe.
[ U ]
• Umar Ba (1917-): O jibinaa ko Jaba (Senegaal). Wallondiraaɗo e wiƴƴito ka Institut Fondamental de I’Afrique Noire, (Dakaar); o halfinaa wiƴƴito ngon ka Centre de Linguistique Appliquée de Dakar (CLAD); Diretteeri IFAN, Mauritania. Peŋngal UNESCO. Liggiiɗo ka Institut National des Recherches Scientifiques, Nouakchott, (Moritani). Feddeejo ka Association des Ecrivains de Langue Frangaise, e ka Société des Africanistes.
•Usmaan ɓii Foodiyoo (1754-1817): Diinayŋkeejo karamokoojo ka diina lislaamu, ardiiɗo jihaadi ndin (1804-1810) Najiriya. Jom gasiidaaji ka pulaar e ka Arabu. Ɓe nodditano Sayku fewndo maɓɓe. Innde maɓɓe nden ka pulaar ko Usrnaanu Bii Fooduye.
[ S ]
• Saadu Dalen: Ɓee wuurii e nder Qarnu 18 e 19ɓo. Almuudo Ceerno Samba Mombeya. Diinayaŋke, yeesoojo, karamokoojo ne’oowo.
Tafsir BALDE
Mo Misiide Network


text:
Alqur'aana
Alqur’aana ko konngol aarabeyankewol seekaangol e ‘Alqiraa’ah’ janngugol.
Alqur’aana: Ko haala Alla, ronkintinka, jippinaaka e Nelaaɗo Muhammadu (saw), winndaaka e kaamiluuje ɗen, egginiraaka jaaɓondiral ngal taƴondiraali, rewirteeka nawdugol mum.
Alla daali : “Menen men jippinii waaju (Alqur’aana), pellet ko men reenooɓe ngu” (Hijri 9). Seniiɗo on daali kadi: “Pellet ndee Qur’aanaare hinde feewna e ɗum ko ɓuri e ñiiɓude (feewude), wewlinir ɓen gomɗinɓe, ɓen wonɓe gollude golleeji moƴƴi wonnde mbarjaari mawndi hino woodani ɓe” (Issraa’i 9).
b) Inɗe Alqur’aanaare ɗen:
v Alqur’aan:
“Pellet ndee Alqur’aanaare hinde fewna e ko ɓuri e ñiiɓude”
{إِنَّ هَذَا الْقُرْآنَ يَهْدِي لِلَّتِي هِيَ أَقْوَمُ} [الإسراء: 9].
v Al kitaab (deftere):
“Alif, laam, miim, ndee deftere sikke woo alaa e mayre”
{الم * ذَلِكَ الْكِتَابُ لا رَيْبَ فِيهِ} [البقرة:1-2 ]
v Azzikru (waaju walla Jantoore):
“Ko pellet menen men jippinii waaju, ko pellet ko men reenooɓe ngu”
إِنَّا نَحْنُ نَزَّلْنَا الذِّكْرَ وَإِنَّا لَهُ لَحَافِظُونَ} [ الحجر: 9 ].)
v Al furqaan ( seernunde goonga e fenaande):
“On jippinɗo seerdunde (Alfur’qaan) nden e hoore jiyaaɗo makko on mawnii, fii yoo [on jiyaaɗo] laatano winndere nden jertinoowo”
{تَبَارَكَ الَّذِي نَزَّلَ الْفُرْقَانَ عَلَى عَبْدِهِ لِيَكُونَ لِلْعَالَمِينَ نَذِيرًا} [ الفرقان: 1].
c) Sifaaji Alqur’aanaare nden:
v Peewal:
“Ko nde peewal e yurmeende fii ɓen moƴƴinooɓe”
{هُدًى وَرَحْمَةً لِلْمُحْسِنِينَ} [ لقمان: 3 ].
v Annoora:
“Men jippini e mon annoora ɓannguɗo”
وَأَنزَلْنَا إِلَيْكُمْ نُورًا مُبِينًا} [ النساء: 174 ]
v Lekki:
“Meɗen jippina immorde e Alqur’aanaare nden ko woni lekki”
{وَنُنَزِّلُ مِنْ الْقُرْآنِ مَا هُوَ شِفَاءٌ} [ الإسراء: 82].
v Hikma (faamu mawɗo):
“Hikma yottiiɗo” (ko faandaa ko Alqur’aanaare nden)
{حِكْمَةٌ بَالِغَةٌ} [ القمر : 5]
v Waaju
“Gomɗii waaju arii on immorde ka Joomi mon”
{قَدْ جَاءَتْكُمْ مَوْعِظَةٌ مِنْ رَبِّكُمْ} [ يونس: 57] .
v Wahyu ( wirnagal)
“Pellete ko mi woni jertinirde on ko wahayu” (wirnagal).
{إِنَّمَا أُنذِرُكُمْ بِالْوَحْيِ} [ الأنبياء : 45] .
d) Noone daraja mayre on:
Alla daali: “Pellet nden ko deftere teddunde, meere arataa nde, hinaa yeeso mayre, hinaa ɓaawo mayre, ko nde tellinaande (jippinaande) immorde ka Ñeeñuɗo, Yettiniiɗo” (Fussilati 41- 42).
Toowuɗo on kabrini: “Ko Deftere ñeññaande simooje mum, hooti nde fensitaa immorde ka Ñeeñuɗo Humpitiiɗo” (Huudi 1).
e) Ɓural Alqur’aanare nden:
Alla daali:
“Ɓen wonɓe nawdude deftere Alla nden, ɓe ñiimni juulde nden, ɓe nafki yoga e ko men arsiki ɓe e gunndoo e kenenke, hiɓe jortii ngeeygu ngu fuuyataa” (Faatiri 29).
Immorii e seydinaa Usmaani Bun Affaana o maaki: ‘Nelaaɗo Alla on (saw) maakii: “Ko ɓuri moƴƴude e mon, ko on anndiniiɗo Alqur’aanaare nden, o anndini nde’. Ko Buxaariy yaltini hadiise on.
Abdullaayi Bun Mas’uud (yo Alla yurme mo) wi’i wonnde Annabiijo (saw) maakii: “Kala jannguɗo harfeere e deftere Alla nden himo mariri ɗum moƴƴere, moƴƴere nden non [ko yoɓirtee] ko yeru mayre laabi sappo, mi innataa alif, laam, miim ko harfeere, kono alif ko harfeere, laam ko harfeere, miim ko harfeere”. Ko Tirmiziy fillii ɗum.
Arii e yeewtoore Nelaaɗo (hadiise) sellunde wonnde o maakii: “Yimɓe tummbondiraali e suudu e cuuɗi Alla ɗin, hiɓe nawda deftere Allah nden, ɓe jannga nde hakkunde maɓɓe, si wonaa deeƴere jippoo e maɓɓe, yurmeende Alla sudda ɓe, malaa’ika hunndita ɓe, Alla jantoo fii maɓɓe hakkunde ɓen wonɓe ka makko [malaa’ikaaɓe ɓen ]”. Ko Muslim woni ko fillii ɗum.
Abuu Umaama (Yo Alla yurme mo) wi’i: ‘Mi nanii Nelaaɗo (saw) hino maaka: “Janngee Alqur’aanaare nden, nde aroyay ñannde darngal ko nde tefanayde wondiɓɓe mayre ɓen”’. Ko Muslimu yaltini ɗum.
f) Faandaare tellingol Alqur’aana:
Seniiɗo toowuɗo on daali: “Alif, laam, raa, ko deftere nde men jippini e maa, fii yo a yaltin yimɓe ɓen e niɓe [naɓaa ɓe] e annoora” (Ibraahiim 1).
g) Tellineeɗe ( jippineede) Alqur’aana:
Alqur’aana ko e tellinanɗe tati nde feƴƴi si nde hewti yimɓe ɓen:
Tellinannde aranere nden:
Ko jippagol mayre ka Alluwal Reenaangal (lawhul mahfuuz) e noone e saa’a mo humpitaaki ɗum si wonaa Alla e on mo o ƴellintini e wernagal Makko, hari ko womre wootere nde senndaaka, ko ɗum feeñi e ko Alla daali: “ko woni goonga, nden ko Alqur’aanaare teddunde, ] wonnde [ e Alluwal Reenaangal” (Buruuji 21-22).
Tellinannde ɗimmere nden:
Ko tellagol iwa ka Alluwal Reenaangal addee ka Suudu Teddungal (Baytul Izzah) ka kammu adunayankewu, hino feeña e nder simooje alqur’aanayankooje ɗen ɗum ko hino tuuginee e mum e fii ndee tellannde ko anndinta en wonnde Alqur’aanaare nden tellino e jemma gooto ka kammu adunayankewu. Alqur’aanaare nden hino sifii on jemma wonnde ko barkinaaɗo, o inni mo nokkeeli goo jemma daraja (Laylatul Qadiri). E nder lewru suumayee ndun, nde jippii womre wootere.
Yoga e simooje yeewtuɗe fii mum. Alla daali: “Pellet men tellinii nde [alqur’aanare nden] e jemma daraja” (Alqadri 1).
Tedduɗo on daali: “Pellete men tellinii nde [alqur’aanare nden] e jemma barkinaaɗo” (dukhaan 3).
Seniiɗo on daali kadi: “Lewru suumayee ndu alqur’aanaare nden jippinaa e mun, ko ndu peewal wonannde yimɓe ɓen” (Albaqara 185).
Tellinannde tammere nden:
Ko tellagol mayre iwa ka kammu adunayankewu ka baytul izzah ara ka ɓernde timmoode annabaaɓe ɓen e nelaaɓe ɓen, koohoojo men on Nelaaɗo Muhammadu (saw) ko ɗum woni seññaa (laawol) sakkitoro on mo annoora jalbi e hoore ɓanndinke denndaangal.
Seydinaa Jibriilu jippodi e mayre ka ɓernde Nelaaɗo ko nde sennditaande e nder duuɓi 23
e yeru waɗugol fiyakuuji ɗin e yanugol falotooɗi, e ko teetintee e ñaawooje sar’yayankooje.
Alla daali: “Ruuhul Amiin [jibriil] jippodi e mayre [Alqur’aana)] ka ɓernde maa [an Nelaaɗo] fii yaa laato jeyaaɗo e jertinooɓe, e ɗemngal aarabeyankowal ɓanngungal” (Ashu’araa 193-195”.
Alla dammbii Alqur’aanaare nden e jaati Makko e simooje heewuɗe hino e majje: “Ko pellet hiɗa lonnginee Alqur’aanaare nden [an Nelaaɗo] immorde ka Ñeeñuɗo Annduɗo” (namli 6).
O daali kadi: “Si goɗɗo e sirkuɓe ɓen faabinike ma, faabo mo haa o nana haala Alla kan” (Attawba 6). Ɗum non ko faandaa e “haala Alla” e ndee simoore ɗoo ko Alqur’aanaa.!
Alquraa’naare nden hino feccii e:
Simooje (aayaat):
Simoore (aaya): ko hawtitannde konnguɗi jokkondirɗi yoga e yoga haa ka Alla yiɗi yo ɗi taƴu ɗon. Simooje Alqur’aanaare ɗen hino feccii hakkunde makkayankooje e madiinayankooje, tippude e saa’i jippagol majje on: jippiiɗe ɗen ko adtii Fergu Nelaaɗo ko makkayankooje, jippiiɗe ɗen ɓaawo Fergu ko madiinayankooje hay si hawrii hinaa ka saare Madiina ɗe jippii. Simooje Alqur’aanaare ɗen hino yottii (6236), sennditiiɗe e corteeji (suwar) 114.
Corteeji (suwar):
cortewol (suura): ko hawtitannde simooje hara hiɗe mari ka ɗe fuɗɗi e ka ɗe haaɗi, ko ɓuri famɗude e cortewol ko simooje tati.
Juzu’u walla Juju’u (geɓal):
Aquraanaare nden hino hawtiti juz’uuji 30, juz’u kala hino hawtiti e hizibaaji 2. juz’u e hizibe ɗiɗi non hiɗi mari maande ko ɗi anndiree ka kaamiluure.
Hizibe walla Hijibe:
Ko feccere e juzu’u, Alqur’aanaare nden hino hawtiti hijibaaji 60, ɗum hawra juz’uuji 30.
b. Senndannde corteeji (suwar) ndin:
corteeji Alqur’aanaare nden hino senndii e nooneeji ɗiɗi:
-Senndannde jippagol corteeji ɗin: corteeji Alqur’aanaare (114) ɗin hino senndii hella ka saa’i tellagol majji e Nelaaɗo, hakkunde corteeji makkayankooji e madiinayankooji:
Corteeji makkayankooji ɗin: corteeji Jippiiɗi ɗin ko adtii Fergu Nelaaɗo ngun ko makkayankooji, nden dumunnde ko heede duuɓi sappo e tati (13), hino ka Alqur’aanaare heede corteeji 82 makkayankooji, hiɗi maandoree ka tiitooɗe:
1. Yeewtugol fii fiyakuuji finnde diina (wootinɗinal) e fii laahara.
2. Qissaaji annabaaɓe ɓen.
3. Wennjugol sirkuɓe ɓen e huncugol majjere mae nden.
Hiɗi maanndoree hella ka tafoodi haala:
1. Raɓɓiɗugol simooje majji e jallugol konnguɗi e raɓɓiɗugol yeewtere (al iijaaz).
2. Hino heewi e majji konnguɗi Yaa Ayyuh-annaas e Kallaa, e simooje sujudeeje ɗen.
Corteeji madiinayankooji ɗin: ko corteeji jippiiɗi ɗin ɓaawo Fergu Nelaaɗo ngun, hella duuɓi 10, hino ka Alqur’aanaare yeru corteeji cappanɗe tati e ɗiɗi (32) madiinayankeeji, hiɗi maandoree hella ka tiitooɗe majji:
wano yeewtugol fii:
1. Dewe ɗen e huuwondire ɗen (dewgal, ngeeygu).
2. Wennjugol yimɓe defte ɓen (Alyahuudu e Annasaara).
3. Huncugol gikku naafiqiiɓe ɓen.
Hella ka tafoodi konnguɗi:
1. Juutugol simooje majji ɗen.
2. (Yaa ayyuh-allaziina aamanuu).
-Sendannde mbaadi corteeji nden:
Attiwaalu: juutuɗi, ko ittanndema Baqara haa e cortewol Aaraafi ngol, ɗii ɗoo ko ɗi jeegoo jannguɓe ɓen hino luutondiri fii jeeɗiɗaɓol ngol, e hara Lanfaali e Baraa hawtidete nde wootere sabu anngal senndindirgol ɗi kannji ɗiɗi bisminnagol ngol, on say waɗa ɗi kannji ɗiɗi cortewol gootol, kaa hara ko cortewol Yuunusa ngol?
Ɗi inniraa Attiwaalu sabu juutugol majji on.
Almi’iina:
Ko corteeji hikkiiɗi Attiwaaluuji ɗin, ko ɗin fawnuɗi cimooje teemedere (100) maa hella ɗon, ittanndema cortewol Yuunusa ngol haa e cortewol Su’araa’I ngol.
ko ɗi noddiraa Mi’iina (teeminɗi) ko sabu ngol kala e majji hino fawni simooje teemedere (100).
Almasaanii: ko corteeji hikkiiɗi ɗin Mi’inaaji ɗin hara (tawa) hewtaali Mufassalaaji ɗin; ko corteeji arooji ɗin ɓaawo Su’araa’i haa ko adii cortewol Qaafi ngol. Ko ɗi inniraa Almasaanii ko sabu annabaaɓe ɓen e qissaaji maɓɓe ɗin hino fillitee e majji.
Almufassal: ko corteeji hikkiiɗi ɗin Almasaaniiji ɗin, ko corteeji raɓɓiɗuɗi ɗin, arannde majjji ko cortewol Qaafi ngol haa e cortewol Naasi ngol.
Ɗi inniraa Almufassal sabu ɗuuɗugol taƴanɗe ɗen hakkunde corteeji ɗin, ɗum ko bisminnagol ngol.
Arii e deftere Musnadu Addaramiiyu, immorii e Ibnu Mas’uud wonde Nelaaɗo maakii:
Juutuɗi (Attiwaalu) ɗin jeeɗiɗi ko yeru Tawreeta, teeminɗi (Al mi’iina) ɗin ko yeru Linnjiila, filfilinnaaɗi (Almasaani) ko yeru Zabuura, denndaangal Alqur’aanaare nden ɓaawo ɗum ɗoo ko ɓural.
c. ko haani anndude:
Ko adtii jippaade:
ko simooje arane ɗen ka cortewol Alaqi, gila simoore 1-5:
“Janngu e innde Joom maa, On taguɗo, o tagi neɗɗanke e heɗɗere. Janngu ko Joomi maa ɓuri teddude. On anndinirɗo karambol “kuɗol”. O anndini neɗɗanke ko o anndaano” (Alaqi : 1-5).
Ko sakkitii jippaade:
Hulee reento-ɗon e nyalaande nde ruttete-ɗon e mum ka Alla, hooti wonkii kala hunnanee (timminanee) ko ki faggitii, e hoore ɓe toonyoytaake” (Baqara: 281).
Cortewol ɓurungol juutude:
Ko cortewol Baqara ngol (nagge ngen).
Cortewol ɓurungol raɓɓiɗude ngol:
Ko cortewol Kawsar.
Simoore ɓurunde juutude:
Ko simoore “nyamaande nden” (Aayatul-dayni); ko simoore 282ɓiire nden e cortewol Baqara ngol.
Simoore ɓurunde raɓɓiɗunde nden:
Ko simoore cappanɗe jeegoo e nayaɓere (64) e cortewol Rawmaanu ngol.
Cortewol ɓurugol mawnude ngol:
Ko cortewol Faatiha ngol.
Simoore ɓurunde mawnude nden:
Ko simoore jullere nden (Aayatul-kursiyyu) e nder cortewol Baqara ngol.
Cortewol fotayngol e tataɓal (1/3) Alqur’aanaare nden:
Ko cortewol Ixlaasi ngol.


text:
Ngam ɗume linyugo Deftere Allah?
A woowi bee Deftere Allah na? Walaa deftere feere jey ɓe sendiri nder duniyaaru ɓurna Deftere Allah. Kala yimɓe fuu ndaari bana noy habaru Deftere Allah ɗon de’ita ɓernde maɓɓe, ɗon hokka ɓe tammunde e boo, ɗon hokka ɓe dawruki dow ko ɓe ɗon ngaɗa nyalde fuu. Fahin, yimɓe ɗuuɗɓe anndi seɗɗa tan dow Deftere Allah. Koo to a mari diina malla a walaa diina, teema a yiɗi anndugo ko woni nder Deftere Allah. Deftere nde ɗon windi ngam hokkugo ma anndal seɗɗa dow ko woni nder Deftere Allah.
HIDDEKO a fuɗɗa jaŋgugo Deftere Allah, ɗum wallan ma masin to a anndi kuuje seɗɗa dow deftere man. Anndi boo bana Defte Ceniiɗe, Deftere Allah ɗum kawtal defte 66, fuɗɗi bee Laataanooji e timmi bee Wahayu Yuhanna.
Habaru moy woni nder Deftere Allah? Ɗum yamol mbooɗŋgol. Gooŋga, yimɓe 40 bindi defte ɗe’e wakkati duuɓi 1 600. Yimɓe ɓe’e, mbiaay ɗum habaru maɓɓe ɓe bindi nder Deftere Allah. Gootel caka maɓɓe windi:“Ko winda nder defte man fuu, ɗum laati bee wahayu Allah.” (2 Timote 3:16) Feere fahin wi’i: “Ruuhu Yeehova Allah ɗon anndinammi bolle, kaŋko o ɗon wolwira bee hunduko am.” (2 Samuyila 23:2) Bindooɓe fuu mbi’i ɗum habaru Yeehova Allah, Jawmiraawo tageefo duniyaaru fuu. Ɓe anndini yoo, Allah yiɗi en annda moy o woni.
Woodi huunde woore fahin ko wallata ma faamugo Deftere Allah. Deftere Allah mari habaru wooru tan: Baawɗe Allah ngam laamugo neɗɗaaku bee Laamu asamawiŋkeejum. Nder bakeeje ɗe ɗon tokka, a yi’an bana noy habaru ndu woni nder Deftere Allah, diga Laataanooji haa yotta Wahayu Yuhanna.
Bee anndal ngal haa hoore, ndaaren jonta bana noy habaru ndu’u woni nder deftere jey yimɓe anndi haa duniyaaru fuu, waato Deftere Allah.
^ mas. 9 En mari dabare juur ngam windugo nyalde lewru e hitaande. Nder deftere nde, to on ndaari H.M., jaŋge: Hijira Meeɗen, e Y.H.M, jaŋge: Yeeso Hijira Meeɗen. Ndaare bana noy ɗum ɗon tindini bee diidol haa les bakeeje deftere nde.
ƁESDUGO ANNDUGO
KETAAƊUM EKKITOL BIBEL
Ngam ɗume ekkitaago Bibel?
Bibel ɗon hokka jaawaabuuji dow ƴamɗe mawɗe ɗe yimɓe miliyoŋji nder duniyaaru ƴamata. On ngiɗi waɗugo bana maɓɓe na?


text:
Ko ɗo ngon-ɗaaKewuuji faggudu
Kewuuji faggudu
Eɓɓaaɗe bonannde (2)
Lowre internet wiyeteende Mauriweb ina waɗi winndannde yowitiinde e faggudu leydi Muritani, winndannde tiitoriinde « Les 10 éléphants blancs de la présidence de Aziz », woni, so en pirdii ɗum noon « Ñiibi daneeji 10 hooreleydaagu Asiis ». So a nanii « éléphant blanc » e Farayse, woni « ñiibi daneeji », anndu ɗum firti ko huunde yaakoranoonde ko huunde mawnde heewoore nafoore, kono wontanoore yimɓe donngal ngal alaa nafoore so wonaa heewde lorla e bonannde. Winndannde ndee idii ko firde konngol “ñiibi daneeji” ngol. Konngol ngol ummii ko e pinal Iñnjee en.
Eɓɓaaɗe 10 faggudu bonannde jawdi
Lowre internet wiyeteende Mauriweb ina waɗi winndannde yowitiinde e faggudu leydi Muritani, winndannde tiitoriinde « Les 10 éléphants blancs de la présidence de Aziz », woni, so en pirdii ɗum noon « Ñiibi daneeji 10 hooreleydaagu Asiis ». So a nanii « éléphant blanc », woni « ñiiwa ndaneewa », anndu ɗum firti ko huunde yaakoranoonde ko huunde mawnde heewoore nafoore, kono wontanoore yimɓe doŋngal ngal alaa nafoore so wonaa heewde lorla e bonannde.
Dekere 2010 sariya jeyi leydi (Jokkere 6)
DAMAL VI – Jiilgol luure to bannge jeyi leydi laamu.
Taƴre VI.1 – Diiwgol jooɗiiɓe e dow leydi laamu tawa rewaani laawol.
Kuulal 99 – Hiisetee jooɗii e dow leydi laamu tawa rewaani laawol ko kuutoriiɗo e duumagol leydi laamu tawi heɓaani yamiroore hilifaaɓe taƴɓe sañ mum.
Ɓorƴitgol Leyɗe daande mayo : Jom leyɗe en njaɓaani
Karalaat Wullu Njaay. Ñalnde 17 abril 2015 fotde 600 neɗɗo (rewɓe e worɓe, sukaaɓe e mawɓe) ceppii to Daarel Barka ngam salaade tottugol leyɗe mum IAIDA (Institution Arabe d’Investissement et de Développement Agricole) hono Njuɓɓudi Golle Aarabeeri ngam Ƴellitaare Faggudu.
Dekere 2010-080 jowitiiɗo e jeyi leydi (jokkere)
Kuulal 75 : Keɓal dokkal leydi dowri e mudda, keɓrangal coodgu, maa dokkal walla ngostiigu hiisetee ko rewaani laawol so wonaa tawo dokkirnooɗo leydi ndii yamirii ɗum etee tawa ɗum teskoraama kaayit noteer keɓtinaaɗo.
Noteer kala belsindiiɗo sarɗiiji cifaaɗi e nder ooɗoo dekere ko kañum deftotoo kaalis pawiiɗo e ɗum oo.
Jokkere sariya toŋ.83-127 / DAMAL 5 : Dokkirgol jeyi laamu to dowri
Miijo men ko yowitii e ngalɗoo damal, panndo-ɗen haa ngal uddee nde mbaawen silde sariya oo ko yowitii e oo fannu sabu eɗen mbaawi wiyde ko ɓuri tiiɗde e sariya jeyi leydi mo toŋ 83 127 ñalnde 5 suwee 1983 ko ɗoo fawii, sabu ma a taw ko ɗum ɓurnoo himmande tabitinooɓe sariya oo.
Kuulal 68 : Caggal nde lajal balɗe capanɗe jeegom ɗee joofii tuggi ñalngu takkugol bayyinaango fuɗɗii, tawde kay wonii alaa ɗo jedditaagol jeyi laamu yettii ɗum ummoraade e neɗɗo walla ñaawirde taƴnde
Jeyi leydi : jokkere 2 sariya toŋ.83-127
Kuulal 6 sariya jeyi leydi mo toŋ.83-127 ñalnde 5 suwee 1983 ina hollitnoo wonde : « Hakkeeji jowitiiɗi e jeyii denndaaɗo keɓaaɗi e sariya gadiiɗo oo, tawi noon ɗum toɗɗii tan ko leyɗeele demeteeɗe, kiiseteeɗe ko jeyi mo kala jeyitoranooɗo e peewnugol leydi ndii gila e fuɗɗoode walla kam ballitɗo e duumagol golle e dow leydi ndii, ndenndi...». Ngalɗoo damal garowal haalata ko sifaa no ɗum tabitinirtee.
“Jeyi leydi : dekere 2010-080” (Jokkere)
E ndiwii e firo men hee damal II dekere oo, sabu ngaal damal joofotoo tan ko juɓɓule dokkaaɗe mbaawka yiilde geɗe jowitiiɗe e leydi to nokkuuji dowri. Njaaɓanten ngol laawol ko damal III jowitiingal e Nokkuuji hurum e ndesaaje leydi (Espaces vitaux et réserves foncières).
Dekere 2010-080 jowitiiɗo e jeyi leydi
Dekere toŋ. 2010-080 lomtiiɗo dekere mo toŋ. 2000/089 ƴettaaɗo ñalnde 17 suliyee 2000 ciynoowo sariya 83 – 127 mo 5 suwee 1983 jowitiiɗo e juɓɓitingol jeyi leydi.
Ngalɗoo damal ngal uddit-ɗen caggal facciro sariya jeyi leydi toŋ 83-127 mo 5 suwee 1983, anniya men heen ko faccirde dekere mo toŋ 2010-080 (kuule ciinooje sariya oo),
Ngonka remooɓe maaro Kayhayɗi
Ko ardii fof, ngesa maaro wayi kono yontaaji ɗiɗi : Laamu yamirii yoo golle puɗɗo ñande 15/06/2013, jooɗtiima haa ñande 16 ut, masiŋaaji ngaddaama ndemii gese ɗee fof, kala mawɗo sekteer hokkaama kaalis ngam remde parselaaji remooɓe. Gooto fof saakii maaro fuɗii, hannde ina yahra e lewru e balɗe 15. Jooni noon, yontii waɗeede enngere, komitee wiyi ngesa (parsel) fof heɓata ko saak e feccere.
SNIM Suwoyraat : juulde 50ɓiire laana njoorndi
Ko e nder ɗee kaaƴe cuurkooje nguleeki , ɗo leydi yerɓata kuɓeeje ndimmboo ngam ottanɗe miinuuji, yaltinoore kennebe e kelle nguleeki, ɗo kaacaali e ɓiicaali kam e diiraali laaɗe njoorndi, ɗi leppi e lappi cor-sortooji, ɗo liggotooɓe gila subaka haa jamma njoftaani, ñallooɓe ñaamaani, njaraani, ndonka ko kirtii, gollotooɓe MIFERMA ɗuggiti to oogirde suwoyraat ñalnde 12-seeɗto (avril) 1963, laana njoorndi ngadana fayde e hawngo pakkeeji Nuwaadibu.
ITIE : Muritani yowaama
E lewru marse 2013, Muritani yowaama e njuɓɓudi toppitiindi laaɓal e nder golle mbaylaandi gaggitagol (ITIE). Muritani naatnoo heen (ɗaɓɓaande mum jeyeede heen jaɓanooo) ko ñalnde 15 feebariyee 2012. Kono gila ndeen won gollooɓe faggudu e leydi hee ndonkii yettaade nokkuuji MCM walla Tasiast, ngam hoolkisaade ɗooftagol sarɗiiji dental ngal.
Muritani : Ɓeto kaalis 2013
Joɗnde cuuɗi sarɗi ɓennunde ndee yeewtii kadi ko faati e ɓeto kaalis hitaande 2013 (woni eɓɓaande no kaalis heɓirtee e no huutorirtee). Ina jeyaa e geɗe maantinɗe ngoon ɓeto kaalis, ko eɓɓaa ina jogori huutoreede e mahngo (laaɓi e kuɓeeje ekn…), fotde 26 miliyaar ugiyya. Heen miliyaar jogori huutoreede ko e mahngo boowal laaɗe diwooje kesal e Nuwaasoot ngal, ngal nganndu-ɗaa waɗii haalaa no feewi.
Oogirɗe Aksuus : daartol
Oogirɗe Aksuus, lollirɗe « Gelbe Mogreen » keedi ko kilooji 5 hirnaange worgo wuro ngoo. Eɗe mbaɗi kaaƴe keewɗe, ina heen kaŋŋe e kiri. Ɗe njiytaa ko hedde 1940.
E hitaande 1945 koloñaal Farayse sosi fedde wiyeteende MICUMA ngam fuɗɗaade aggito kiri. Caggal ɗuum, e hitaande 1968, SOMIMA (fedde tuubakooɓe kadi) lomi yolnde. Ko kayre mahi isin oo e laawol hakkunde Nuwaasoot e Aksuus, kam mahi 440 koɗorde gollotooɓe ɗee.
Pottital gure njuɓɓudi Tostan to Haayre Golleere
Tostan fedde nde wonaa laamuyankoore sosaande e hitaande 1991 to Senegaal e gardagol Molly Melching, arnde e Moritani e hitaande 2007 e nanondiral golladagol e Unicef, kam e Leydi Moritani, nde nganndu-ɗaa jooɗorde mum woni ko Eeleega diiwaan Barakna, yuɓɓinii pottital mum tataɓal ñalnde 29 marse 2012 to Haayre golleere wuro na’i e nder falnde Bahbahɓe e tawtoragol nulaaɓe capanɗe jeegom gure, ummiiɓe e nder pale Eeleega, Maktaa lahjaar, Ɓoggee, Daarel Barka , Bahbahɓe e Mbaañ.


text:
Robooji ina njogori lomtaade aadee
Ƴoƴre tafaande woni ko ɗemngal Farayse wiyata “intelligeance artificielle”, ɗum woni ƴoƴre masiŋaaji e gollirɗe (logiciels) informatik. Ɗum na nawori ordinateeruuji e telefoŋaaji cinndeeteeɗi ganndaaɗi ɗii kam e ko wiyetee robooji koo, ɗum woni masiŋaaji peewniraaɗi waɗde golle yimɓe mbaɗatnoo.
Duuɓi 10 ko ɓamtu-ɗen Fooyre Ɓamtaare
Ko e lewru abriil 2006, Fooyre Ɓamtaare ƴettitnoo golle, caggal nde yowaa e hitaande 1989. Gila ndeen, haa e ñalngu hannde nguu, joomiraaɗo ina rokki en mbaawka yaltinde nde e kala lewru.
Juulnugol sukaaɓe : Kaalden goonga
... kala kaalɗo hannde ko fayti e kaddingol sukaaɓe rewɓe, heewi ko helɓineede, kadi fawee ko wonaani. E sikke men noon, en potaani salaade haala kaa haalee.
Baylugol yiilirde catal Kayhayɗi
Ñalnde 14/02/2016, catal F.Ɓ.P.M. to Kayhayɗi waɗii batu kuuɓtodinngu. Ginol golle batu nguu fawii ko toɓɓe ɗiɗi : ciimtol golle catal e suɓaade yiilirde hesere. Tawtoraaɓe ɓee gooto fof hollirii hoore mum, hollirii weltaare mum, ɓe njaarii hooreejo Sammba Gata Bah e golle mum tiiɗɗe ɗe o gollanii ɗemngal Pulaar.
Hakkunde Muritani e dorog : So Alla jolaama bonde e baañoowo, wuurtata e mum ko teko !
Tuggi 2007, nde laanel ndiwoowa jippinnoongel keesuuji keesuuji dorog to Nuwaadibu yiytaa faade hannde, alaa hitaande meeɗnde ɓennude tawi ajaande njulaagu dorog kewaani e leydi Muritani. E hitaande 2009, Ahmeddu wul Abdallaahi wiyiino “Miɗo sikki ownugol fotaani wonde ko tuubakooɓe mbiyata “lekki mbirnuki dunndu” koo. Hol ko woni dunndu nduu ? Dunndu nduu ko njeenaari tuddiinndi e huunde e juɓɓule kisal kam e sarwisaaji ndenndaandi, kono noon, e ko ɓuri teeŋtude ko dorog.” Ɗum firti ko ɗee gajaale mawɗe kewooje e leydi men e ɗii duuɓi cakkitiiɗi ɗii fof, kam en fof njiydi lamol...
Ko Pulaagu naatni en e Duunde Orop
Banndiraaɓe hay so ciimtol ngol mbinndatno-ɗen e njillu men e Duunde Orop ɗeɓii leeltude ne, ngol joofii hannde oo e ballal Geno. Fulɓe ena mbiya wonde moƴƴere leeltunde ɓuri moƴƴere haaytunde.
Nguyka woote : Hol ko Maasina waɗi ?
Haala dorog deƴƴaaka, ko ɓurka ɗum mawnude timpiima e Muritaninaaɓe : haala njeenaari ndi muulirde feewnoore karte e ɗereeji woote rokki hoohooɓe won ɗiin laamuuji e nder Afrik, haa arti noon e Muritani.
Makki Sal : “Wax waxeet“
Gila o toɗɗaa hooreejo leydi Senegaal e lewru abriil 2012, o seeraani e reftude heen. Ko o wiynoo koo ina laaɓti “Oɗon nganndi mi fellitii artirde manndaa duuɓi 7 toɗɗoraa-mi e les ngalɗoo Doosgal leydi oo e duuɓi 5...”
Laamu Muritani : ngardiigu memmbagol
Ñalnde talaata 9 feebariyee 2016, laamorgo leydi habrii toɗɗagol hilifaaɓe hesɓe. Iselmu Ahmed Iɗidbih toɗɗaa kalifu geɗe caggal leydi, Muttar wul Njay toɗɗaa kalifu faggudu e kaalis, o lomtii wul Rayiis e faggudu.
Ekkol Nessiba : Goddi taƴii
E balɗe jawtuɗe ɗee, won ko kewi e Nuwaasoot ko heewɓe tinaani walla paamaani ko woni tigi rigi. Ɗum jotondiri ko e ekkol biyeteeɗo Nessiba. Nessiba ko ekkol lesleso gonɗo e leegal El Miina, leegal waasɓe.
Boutros-Gaali sankiima
Butros Butros Gaali sankiima ñalnde 16 feebariyee 2016 to Misra, tawi ina yahra duuɓi 93. Kanko wonnoo Afriknaajo gidiiɗo ardaade Fedde Ngenndiije Dentuɗe (F.NG.D). O jibinanoo ko 14 noowammbar 1922 to Keer. Jinnaaɓe makko njeyaa ko leñol koopte, kerecee en.
Daesh, dowla lislaam ne ?
Ko ngaadorino-ɗen nande ko “Al Qaida”, konngol arab pirowol “Ardorde”, ardorde yeeytiiɓe umminde fiyannde diine walla mbiyen jihaadi e nder aduna hee kala, mbele ina compa diine lislaam e miijo maɓɓe “goonganteejo oo, lasli oo”, ɗumɗoon noon ko gila e maayirɗe kitaale 80.
Misra ɓooyɗo : Yonta hakkundeejo
En ngardiino e daartol Misra Ɓooyɗo haa ɗoo : “Oon sahaa, firawana en ina njoginoo wiyeteeɓe eskirib en e foksineeruuji goɗɗi ɗi ɓe njoɓatnoo. Ko noon kadi ɓeen eskirib en ndokkirtenoo leydi ɗo mahi dewirɗe mum en e gaññeeje maɓɓe mbele ina njokka waawde toppitaade no firawana ɓee ndewraa so maayii.
Daartol Annabi Sileymaan ɓiyi Daawuuda (3)
Hol ko Bilkiis yamiri feewde e leñol mum ? Ndeen Bilkiis janngii ɓataake, Sileymaan faamii ko woni heen, o noddi leñol makko yo ar nootoo batu hay gooto hoto heddo. Ndeen ɓe ngarii, o wiyi ɓe, e konngol Alla toowɗo oo : “eehey mon hoohooɓe, mi nuldaama ɓataake tedduɗo” simoore mettelli, kaawise:29.
Yuɓɓo naange : tagofeere jeenaɓere yiytaama !
En ɓooyii yiylanaade yuɓɓo naange tagofeere jeenaɓere ! Annduɓe mbiyi njiytii nde ñalnde alarba 20 saawiyee 2016 ! Haa e ñalawma hannde oo, caggal nde tagofeere wiyeteende Pluton natti hiiseede e tagopeeje yuɓɓo naange, ko tagopeeje jeetati (8) ngo jogii.


text:
Ko ɗo ngon-ɗaaKiriku waɗtii haalde Pulaar (ko ɓooyi)
Kiriku waɗtii haalde Pulaar (ko ɓooyi)
« Kirikou et la sorcière » ko filma mo Tuubaako biyeteeɗo Michel OCELOT waɗnoo, tawi ko e ɗemngal Farayse yimɓe ɓee kaalata. Oon filma noon ko dowluɗo, ko filma keptinaaɗo, mo nganndu-ɗaa dañiino manoore mawnde e festiwaal mo Annecy 1999. Haala Filma oo noon waylaama waɗtaama e Pulaar. Ko ɓiɗɗo leydi Muritani biyeeɗo Aamadu Muusaa NGAYDE, waɗti ɗum e ɗemngal Pulaar.
Aamadu Muusaa NGAYDE noon ko Karallo to batte ndema haa teeŋti e mahngo gese ndema. Filma oo noon, kañum fof e feewneede ɗoo e leydi hee, tawi ko ɗo galle makko ɗoo, e kuutoragol daaɗe yimɓe galle makko e kaɓɓirɗe makko, e ñeeñal makko, waɗii faayiida, haa so a yeeɓii ɗuum cikkataa ko e nder galleeji mawɗi baɗooji sinemaa ɗuum waɗaa. O heɓii yamiroore, fedde
wiyateende «Les Armateurs» wonde Farayse, jeynde alhaali filma oo, nde o sarata ɗum e nder leyɗeele Muritani e Senegaal. Musiɗɗo men oo, meeɗi waɗde filmuuji goɗɗi paytuɗi e diine walla pinal men. Omo ɗaminii firde filma oo e ɗemɗe ngenndiije keɗdiiɗe ɗee. Filma kiriku oo ina ɗaminaa yaltude e maayirɗe hitaande 2011, walla darorɗe hitaande fayde ndee.
Fooyre Ɓamtaare tŋ 92, noowammbar 2011
Aamadu Muusaa Ngayde
TEL:00 222 641 23 45 / 00 222 730 39 87


text:
Ko ɗo ngon-ɗaaAmerik : haa hannde paltoor ina lutti toon
Amerik : haa hannde paltoor ina lutti toon
Lowre internet wootere to Amerik ina waɗi wiɗto ngam anndude “hakkunde kitaale 60 (nde paltoor woodi toon ndee) e jooni, hol heen nde ɓaleeɓe ɓuri heewde wareede”. Najoore ! Wiɗto ngoo yaltinii wonde “jooni ɓe ɓuri heewde wareede e nde paltoor woodnoo toon ndee”.
Ñalnde wiɗto ngoo saaktaa ndee, hono 9 sulyee 2016, e ndeen yontere tan, polisseji ina pelli ɓaleeɓe ɗiɗo, mbari ɗum en. E ndeen yontere wootere, seppo yuɓɓinanoongo to wuro Dallas ngam seyfitde e suurtude ɗiin warngooji, sagata ɓaleejo gooto felli poliseeji raneeɓe, wari heen njoyo. Ñalnde 18/07/2016 kadi suka ɓaleejo goɗɗo felli poliseeji kadi wari heen tato. Ina sikkaa ɓe mbaɗiri ɗum ko muñtoriɗde ko poliseeji mbarata ɓaleeɓe koo. Ɗumɗoo noon so sakkanaaka feere yuumtata ko e geɗe ɗe moƴƴaani.
Wiɗto mbiy-ɗen ngoo feeñninii wonde “ko kure poliseeji mbarata hannde e ɓaleeɓe to Amerik, ɓuri heewde to woɗɗi e ɓaleeɓe wardetenooɓe piggal e sahaa nde paltoor woodnoo e leydi hee, woni ko idii 1965”. E tuugnaade e limooje mooftaaɗe e duttorɗe Duɗal Jaaɓi-haaɗtirde Tuskegee to Alabama (Amerik), hakkunde 1890 e 1965 ko 2 911 ɓaleejo mbardaa piggal. So hiisaama, ko hedde “39 ɓaleejo mbaretenoo toon hitaande kala”, so wonaa “e hitaande 1892 nde 161 ɓaleejo mbaraa”. Kono, e hitaande 2015 ndee tan, poliseeji Amerik pellii, mbari 258 ɓaleejo”, tee “2016 no fuɗɗorii nii woɗɗoytaa ɗoon”. Heddii ko e oon yonta ɓennuɗo, geɗe keewɗe ina mbaawi kewde yimɓe tinaani. Yeru limooje ɗe Fedde wootere daraniinde jojjanɗe aadee mbappitii to woɗɗi limooje duɗal kaal-ɗen down gal. Aduna oo fof hannde, ameriknaaɓe hoore, ina nganndi añamnuraagu ina lutti doolnude e winndere hee, gila noon e Orop haa Amerik, tee, jogiiɓe ɗiin miijooji ina ɓeydoo dañde semmbe e suusde gacce. Yeru poolguuji partiiji ngañgu to Orop e wooteeji cakkitiiɗi (Farayse (13%), Itaali (29,7%), Hongrie (65,8%), Autriche (24%), Pays-Bas (10,1%) e Belgique (10,1%) ko seede majjum. Almaañ jeyaa ko e leyɗe ɗo dillere añamnguraagu ɓuri leefde, yantude e Espaañ e Portugaal e Angalteer. Daraja Donald Trump dañi to Amerik, kam fof e yooɓaade konnguɗi ɓurɗi nefnaade feewde e juulɓe e kala ko wonaa hono makko, ko seede majjum.
Daartol dey hollitii haa laaɓti wonde kala ɗo miijooji añamnguraagu e ndoolndoolaagu tuddinnoo, ko boomaare lomi ɗoon yolnde : Almaañ, Japon, Irak, Libi, Siiri … Ɗoo e Muritani, pelle keewɗe jojjanɗe aadee ceeraani e ɗaɓɓude ñawndugol batte taccingol e warngooji kitaale 1989-1991, ɗe ceeraani e woytaade ngonka “hardaneeɓe” (Dillannde jojjanɗe hardaneeɓe, IRA…) e jeertinde e “joñgol jaawngol, kulɓiniingol ɓaleeɓe e njuɓɓudi laamu nguu, e konu nguu e janngirɗe kese ɗe konu sompi, ɗo ɓiɗɓe senerooji e koloneluuji ngoni e tuteede ngam lomtoyaade jiknaaɓe mum en”.
Bookara A Bah


text:
Naange
Naange ko koodal moolanaangal, hakkundewal e nder yuɓɓo tagopeeje ngo wonu-ɗen ngon e muuɗum, inneteengo kadi yuɓɓo naangeyankeewo maa sato naangeyankeewo. E finaa-tawaaji men kañum e haala men, en wiʼay naange fuɗay bimmbi (puɗal naange) yiiloo haa kiikiiɗe si muta (mutal naange) kono tippude e gannde kese ɗen, naange sottataa hay nii e ɗaa, ko tagopeeje ɗen, e maanaa leydi men ndin, woni e sottude tawa enen hiɗen sikka ko naage ngen. Jooni ko honɗum senndindiri hoodere e tagofeere? Hoodere ko ɓanndu asamaan-yankeeru wulndu jaw, ko kañum rokkata hoore mum ndaygu (lumière) e nguleeki.
Tagofeere noon ko ɓanndu asamamaan-yankeeru ɓuuɓndu, niɓɓiɗndu, nokkooru ndaygu mum e hoodere ɓurnde ɓallaade ɗum.
Jooni ndutto-ɗen to naange nge, wolla hoodere men ñalawma nde. Naange nge, ina woɗɗi leydi men ndi fotde teemdere e capanɗe joyi milyoŋ km (150 0000 km), palal mbeɗu magge ko 1392000 km. E nge doga taaraade jiriyiringal ngal (la galaxie) 72000 km/h (waktu gooto) so en mbaɗtii ɗum e ɗemngal farayse, mbiyen : le soleil tourne autour du centre galactique à la vitesse de 72000 km/h. Nguleeki magge to hakkunde mbuuɗu ngu ko : 15100000 °C (degré).
Nguleeki to ceɓe magge ko: 5500 °C (degere). Geɗe shimiyankooje (chimique) gonɗe he naange ko: idraari, oksaari, heliyum e kemmbuuri (carbone). Naange nge; tagopeeje jeetayti (8) ina njiiloo taaraade ɗum, lewru ina yiiloo taaraade leydi, leydi ina yiiloo taaraade naange, naange ina yiiloo taaraade jiriyiringal, jiriyiriiɗe (galaxie) ina keewi; jiriyiringal fof ina moofti maa won hedde 300 milyaar hoodere, kala heen hoodere ko naange; hono no naange men nge nih. Ndeke en nganndii leydi men ndi wonani he winndere he so wonaa toɓɓel ndiyam e nder maayo geeƴ. Taaree oo joomiraaɗo tagɗo ɗee geɗe , ɗum ɗoo ko seeɗa e golle makko e kaawisaaji makko.


text:
Duungal
Duungal (mawninirɗum duunde/suriire), ko wi'etee "continent" e ɗemɗe Faransi e Enngele, e haqiiqa on ko njoorndi, e maanaa leydi njoorundi ndin si eɓɓindiraama e ndiyam, e maayo. Ko tuddere leydi mawnde, nde ndiyam fiiltii. Winndere nden ana jogii duuɗe jowi. Kannje ngoni: Afirik, Yuroopu, Aasiya, Aameerik, Oseyaaniya. No woodi kadi wi'ooɓe Ostarali hade Oseyaani. Woɓɓe kadi na pecca Amriki waɗa duuɗe ɗiɗi: Nano Amriki (Amriki Rewankoori) e Nyaamo Amriki (Amriki Worgankoori. Woɓɓe kadi na ɓeyda heen duungal Antartiki ngal gilaasi woni e dow mum. Wonaa duuɗe fuu piiltiraa ndiyam, e piide misal keerol fay gootol walaa hakkunde duuɗe Yuroopu e Aazi ko taariika e pinal yimɓe majje tan ceerndata ɗe. Wano noon kadi Afirik e Aazi no nanngondiri seeɗa sabu leykal bi'eteekal "Suez" no tokkindiri ɗee duuɗe ɗiɗi.


text:
Zindagi maut naa ban jaaye - sambhalo yaaro ,
Zindagi maut naa ban jaaye - sambhalo yaaro ,
Year:
1999
Lyric
zindagi maut naa ban jaaye sambhaalo yaaro zindagi maut naa ban jaaye sambhaalo yaaro kho raha chain-o-aman, kho raha chain-o-aman ha mushkilo me hai vatan, mushkilo me hai vatan sarafaroshi ki shamaa dil me jala lo yaaro zindagi maut naa ban jaaye sambhaalo yaaro zindagi maut naa ban jaaye sambhaalo yaaro kho raha chain-o-aman, kho raha chain-o-aman ha mushkilo me hai vatan, mushkilo me hai vatan sarafaroshi ki shamaa dil me jala lo yaaro zindagi maut naa ban jaaye sambhaalo yaaro ik taraf pyaar hai, chaahat hai, vafaadaari hai ik taraf desh me, desh me, ik taraf desh me ik taraf desh me, dhokhaa hai gaddaari hai bastiya sahami hui, sahama chaman saara hai gam me kyu duba hua aaj sab nazaara hai aag paani ki jagah abr jo barsaayege lahalahaate huye sab khet jhulas jaayege kho raha chain-o-aman, kho raha chain-o-aman ha mushkilo me hai vatan, mushkilo me hai vatan sarafaroshi ki shamaa dil me jala lo yaaro zindagi maut naa ban jaaye sambhaalo yaaro zindagi maut naa ban jaaye sambhaalo yaaro kho raha chain-o-aman, kho raha chain-o-aman ha mushkilo me hai vatan, mushkilo me hai vatan sarafaroshi ki shamaa dil me jala lo yaaro zindagi maut naa ban jaaye sambhaalo yaaro zindagi maut naa ban jaaye sambhaalo yaaro chand sikko ke liye tum na karo kaam bura na karo kaam bura, na karo kaam bura na karo kaam bura, na karo kaam bura har buraai kaa sada hota hai anjaam bura har buraai kaa hota hai bas anjaam bura anjaam bura, anjaam bura, anjaam bura anjaam bura, anjaam bura zurm vaalo ki kahaa umr badi hai yaaro inki raaho me sada maut khadi hai yaaro zulm karne se sada zulm hi haasil hoga jo na sach baat kahe vo koi buzadil hoga sarafarosho ne lahu de ke jise sincha hai aise gulshan ko ujadne se bacha lo yaaro sarafaroshi ki shamaa dil me jala lo yaaro zindagi maut naa ban jaaye sambhaalo yaaro zindagi maut naa ban jaaye sambhaalo yaaro zindagi maut naa ban jaaye sambhaalo yaaro zindagi maut naa ban jaaye sambhaalo yaaro mushkilo me hai vatan sarafaroshi ki shamaa dil me jala lo yaaro zindagi maut naa ban jaaye sambhaalo yaaro zindagi maut naa ban jaaye sambhaalo yaaro zindagi maut naa ban jaaye sambhaalo yaaro zindagi maut naa ban jaaye sambhaalo yaaro


text:
JAŊGDE 11
Noy ka’idaaji Bibel nafirta en?
1. Ngam ɗume en bee haaje ɗoweego?
Tagɗo men ɓuri en hikma. Bana baaba marɗo yiide, o ɗon hakkilana en. Ngam maajum, o tagaay en ngam en mara hoore men e en salo tokkugo saawariiji maako. (Yeremiya 10:23) Kalkal bana ɓikkoy bee haaje saarooji maɓɓe ɗowa ɓe, en fuu en ngiɗi Allah ɗowa en. (Esaaya 48:17, 18) Ka’idaaji Bibel sappini en laawol ngol Allah hokki.
Umrooje Yeehova e ka’idaaji maako ekkitini en joonde ɓurdande wooɗugo hande e ɗon holla en noy en keɓrata barkaaji haa foroy haa garanɗum. Ngam Allah tagi en, sey en tokko umrooje e ka’idaaji maako.
2. Ɗume woni ka’idaaji Bibel?
Ka’idaaji Bibel ɗum gooŋgaaji caahiiɗi. Umroore ɗon wolwa dow huunde woore. (Tooktaaki Tawreeta 22:8) Hiddeko en kuuwtinira ka’idaaji ngam ta’’ugo haala, sey en numa booɗɗum. (Balndi 2:10-12) Misaaluwol: Bibel holli ngeendam ɗum dokkal Allah. Ka’ida ka foti wallugo en nder kuugal, haa saare, e nder jahaale. Ɗum wallan en aynugo hoore men nder cakle.
3. Ka’idaaji ɗiɗi ɗiyeeji ɓuri margo saman?
Yeesu holli ka’idaaji ɗiɗi ɓurɗi margo saman. Ka’ida aran holli bote ngeendam neɗɗo—anndugo Allah, yiɗugo mo e rewugo mo bee gooŋgaaku. Ka’ida aran ka wallan nder nufayeeje men fuu. (Balndi 3:6) Jogiiɓe ka’ida ka nder ɓernde keɓan soobiraaku bee Allah, hayru gooŋga, e ngeendam nduumiiɗam.
Ka’ida ɗiɗaɓa foti wallugo en jooɗaago jam bee yimɓe. (1 Korintu’en 13:4-7) Huuwtinirgo ka’ida ɗiɗaɓa ka ɗon holla noy waɗugo ban no Allah jogirta yimɓe.
4. Noy ka’idaaji Bibel nafirta en?
Ka’idaaji Bibel ɗon ekkitina iyaaluuji no ɓe ngeeɗata bee yiide nder narral. (Kolossi’en 3:12-14) Wolde Allah ɗon ayna iyaaluuji bee ekkitingo ɓe ka’ida feere: teegal sey tabita haa foroy.
Ekkitinooji Bibel mballan en aynugo jawdi men e hisnugo numooji men. Misaaluwol: Jaagorɓe ngiɗi huuwooɓe yerdiiɓe e tiiniiɓe ngam ɓe ɗon ɗowtani Wolde Allah. (Balndi 10:4, 26; Ibraniŋko’en 13:18) Bibel ɗon ekkitina en noy en ceyorto bee ko en mari haaje tan e tefugo soobiraaku Allah dow ɗaɓɓugo jawdi.
Ka’idaaji Bibel aynan njamu men. (Balndi 14:30; 22:24, 25) Misaaluwol: umroore Allah dow wuykere ɗon hisna nyawji mbarooji e asarji. (Balndi 23:20) Yeehova duŋgani en yarugo mbal ammaa taa en fantina. (Jabuura 104:15; 1 Korintu’en 6:10) Ka’idaaji Allah ɗon mballa en ngam ɗe ɗon ekkitina en noy en aynata kuuɗe men e numooji men. (Jabuura 119:97-100) Masiihiŋkeejo gooŋga ɗon ɗowtani ka’idaaji Bibel, naa ngam ɗum nafa tan, ammaa ngam maŋgtugo Yeehova.
ƁESDUGO ANNDUGO
Ƴamugo ekkitaago Bibel
Keɓe jaŋɗe Bibel caahu, saa’i e pellel no fottani mon.


text:
G
asii haa laaɓi hannde 12 Colte 2012 so ñaawoowo kawral hakkunde wattaniyaŋkooɓe kawgel Afrik Ngenndiije wuttii pusgu gaƴƴondiral hakkunde Kodduwaar e diiɗal Sammbi bettungal heewɓe hikka! Ko goonga fadanooɓe e ngal battanal ceedaaka sabu kamɓe kala ɓe debbii e maayo nimsa, haa teeŋti e Ganaa e Senegaal, yaakoranooɓe (haa ɓurti?) ena njogori fettude ngo meeɗaa yiyeede e ndee hitaande! Kodduwaar e Sammbi, hay gooto e mum'en wujjaani paas mum fayde e martabe mo leyɗeele fukuyaŋkooje kala maayanta! Kono ɗee leyɗeele ɗiɗi ena cooynii e poolgu hannde ko ɓuri weeynude karaŋ (coupe) Afrik oo!
Kono alaa, Senegaal fiyaama laabi kala nde fettunoo, hay gooto
heftinaani "barooɗe teddungal" wayɓe hono Mammadu Ñaŋ, Demmba Bah,
Siisee e ko nanndi e maɓɓe! Ganaa yettiima haa feccere wattan kono Alla
haaɗnii ɗoon dawol maɓɓe nde Sammbi fiyi-ɓe go'o e hay baɗte (1-0)!
Sammbi meeɗaani majmajnude hay sahaa gila kawgel ngel hurmi. Kodduwaar
hannde ko leydi ceerndaandi sabu hare waɗnoonde hakkunde Alasan Wataraa e
Loran Gbagbo ngam fooɗondirde laamu neydi ndii. Gbagbo foolaama,
hoynaama, nana sokaa. Kono Wataraa foolaani tawo fitina e ngaŋgu. So
Drogbaa e wonndiiɓe mum ngartitii hono oo raay e Kodduwaar, mbar maa
añondirnooɓe ndentu?
Sammbi waɗii golle teskinɗe e kala kawre ɗe ɓe keɓi. Fetto maɓɓe ena
regii, ena teeyi tee ena itti sabu maɓɓe naatnude ga'i keewɗi haa teeŋti
e dow Sudaan (3-0). So sukaaɓe Sammbinaaɓe nawii hannde raay, ena wayi
hono ɓe momtii mette mawɗe ɗe Sammbi heɓi tuma nde ndiwoowa diɗɗal maɓɓe
fuku yani, haa ngam boomi kamɓe kala, alaa heen daɗdo!
Kala e maɓɓe nawɗo hannde martaba ena haandi heen sabu gooto e maɓɓe fof
arii haa yettiima ɗo diɗɗal leydi kala fadanoo. Ko Afrik fof fooli
hannde Alla e kawgel ngel yarude no fotiri, e njuɓɓudi, e bayyingol e
mejaaje ekn... Nimsa ena wonani en heen seeɗa enen wonɓe e leydi
Farayse! Heewɓe e men njeeɓaani kawre ɗee e teleeje Farayse sabu ko
Orange soodi jaamirooje ɗee, yaltini tan e calol mum Orange Sports! Kala
mo alaano ngol-ɗoon calol yiyaani fetto ngoo. Ɗo wattan ɗoo, teleeji
Afrik jaltooji e Farayse ɗii mbaɗti yaltinde kawre ɗee, hede ɗum, so
fetto fuɗɗiima tan, ɓe ñifa siñal maɓɓe, yaynirde wonta niɓɓere! Ee
kalaas!
Ɗum noon musidɓe tedduiɓe, yaama hannde wona sooboyoobo e Kodduwaar
walla Sammbi, kono eɗen njenanaa geɗel: sooboyoobo e nder Afrik waɗat
hannde!


text:
Tawtee e foolotiro tafugol « Meme » ngol ka Ɗemɗe Neeniije
Musiɗɓe tedduɓe, juurotooɓe Misiide, Men hewtidii hannde kadi e kumpital mawngal, kumpital ɓamtaare Fulfulde, e jurol gannde kese. Wano woowiri non, tuma kala, men humpitay on ka ɗemngal men ngal naatiri e Jokkito »
UNESCO humpitii tiitoonde ñalaande winndere ɗemɗe neeniije ɗen 21 Fabraa’iru 2017!
Fii mawningol ñalaande Hakkunde-leyɗeere wonande Ɗemɗe Muynaaɗe Ɗen ñalnde 21 Fabraa’iru 2017, UNESCO, fedde kippunde nden fii ɗuuɗal pine e ɗemɗe.. ka aduna, okkuɓe kadi ñalaande 21 Fabraa’iru nden e hitaande kala, Jokkito »
Fabraa’iru hewtii, lewru ɗemɗe neeniije !
Banndiraaɓe tedduɓe, E hitaande 2014 nden, men yowuno winndannde ka Misiide ɗoo, nodditugol on mawningol haala men muynaaka kan battane ñalnde 21 Fabraa’iru wondude e https://fr.globalvoices.org fewndo nde ɓe fewtinirnoo men lamnde Jokkito »
Ko teddungal e mon, facebook wowlii pular
Waɗii duuɓi tati e ko fawi, gila yarlitiiɓe men fuɗɗii firde laylatol renndo ngol facebook e Fulfulde. Ko ɓaawo nde yimɓe maghribi ɓen newnananoo huutorde ɗemngal Tamazight ngal 2013 woni ko fewjooɓe facebook Jokkito »
Fulfulde, ko ɗemngal layungal
Ñalnde 16 setto (suwen) 2016, gooto e blogooɓe mondoblog yowuno winndannde ka lowre mun doudoufine.mondoblog.org, o tiitori nde : « Faransee, ngal ɗemngal battingal e Pular ». Mo janngii winndannde nden, o fellitay wonde ɗemngal Jokkito »
Monthly Archives: juillet 2013
Koorka: Hol no ɗaɓɓitirten jemma Layla?
Musiɓɓe tedduɓe,
Hiɗon gelii ko fillaa e Nulaaɗo men on Muhammadu (Yo O his), wonde si sappo sakkitore ɗen ka suumayee naatii no, ɓe haɓɓayno duhol ngol, ɓe ɓeyda tiɗnaare e softeende, ɓe finndina ɓeynguure maɓɓe nden fii ɗaɓɓitugol oo jemma gooto wi’eteeɗo « Laylatul Qardi« , jemma ɓurɗo mawnude e jemmaaji ɗin fow ka Alla…
Faatunde: Pulaagu haɗtike ngenndiyaŋkeejo tedduɗo to lesdi Gine
Innde Maɓɓe ko Ceerno Abdurrahmaani Bah, feddeeɓe Kawtital AGUIPELLN daraniiɓe ɓamtal pulaagu to lesdi Gine. Ko e jurol fedde AGUIPELLN ndee men humpitii faatunnde oo Ceerno tedduɗo. Ceerno Abdurrahmaani Bah lollirɓe Alajji Sammba Bah, ko Misra woni ko janngi fii diina e gannde heewuɗe wano gannde hiiso,(Informatik), e ɗemnɗe njanane, e ko nanndi. Hiɓe tawaa e sincuɓe ɗee Alkule arane ɗe kawtal jaŋngooɓe Fulfulde
Koorka : Fii ufnagol (La retraite rituelle)
En fuɗɗorii innde Allah, jom moƴƴere huuɓunde, jom moƴƴere heeriinde.
Yo Alla juulu e Nulaaɗo makko On Muhammadu, e Aali en makko, e sahaaba en ɓe denndaangal.
Musiɓɓe Julɓe tedduɓe,
Si balɗe sappo sakkitore ɗen fewndike ka suumayee (koorka), julɓe go’o hino ñentina sunna ɓurnaaɗo Muhammadu (Yo O his),
Eeraango deentinal, faade e ɓiɓɓe fulɓe Jaŋngooɓe e leyɗe Aarab
Leyɗeele Aarabeeɓe, e yoga leyɗeele juulɓe, gonɗe e nder Afrik e yaasi Afrik fof; hina ngoni e daawal kulɓiniingal no feewi, ngaal woni daawal waylaare e hareeji. Neɗɗo noon no annduɓe gannde renndo mbiyata nih; ko ɓii taariindi mum, ɗuum firti ko kala to nguurɗaa a battinat heen, woni a ƴettata e neesu mum. Alaa ko haali noon tawii ko a jaŋngoowo ɗoon!


text:
Ko ɗo ngon-ɗaa “So sagata remaani, yaha ko ɓuri casol mum !”
“So sagata remaani, yaha ko ɓuri casol mum !”
Eɗen ciftina ɓesngu nguu ko Pulaar walla Fulfulde haali e ndema : « So neɗɗo wammbaani naange, woni turaaki remi, roondoo nge, woni yahde ina jiggoyoo ko wuurdi. So neɗɗo remaani, yaha ko ɓuri casol mum woni taƴde jolɗe ina ɗaɓɓoya ko wuurdi. Fitti, fottee woni so neɗɗo gaynii ko soñnoo alaa e sago ɗannoo ina yiyloo ko wuurdi. Ndema ɗeɓiino mettude, kono mettaade ɗalaani ».
Ko Fulɓe kaali e ndema koo, ko ɗuum leƴƴi aduna ɗii fof kaali e baɗɗagol demal e wonde ɗum golle dañirɗe nguura dowrowe, ɗe alaa golle ngoodi baawɗe lomtaade ɗum e ngaal banngal. Sabu kañum jokkondiri ko e leydi, leydi ko tagoore woodnde, nde majjataa. Ko remetee koo, ko e leydi fuɗata, ko heen wuurata ; ko ɗuum rokki demal faayiida mo heɓi oo ; leydi ko jukunnde nguura e nder aduna oo e gaddorgal mum tabitngal.
Ko ɗum waɗi, eɗen mbiya ɓesngu nguu, so e ngu felliti haɓde e mawngal ñabbuuli woni heege, yo ngu toppito demal woni PAAFAL, ngu sawndina ɗum CAAFAL woni ngaynaaka hono no leƴƴi aduna ɗii fof nii.
En njiyii hannde oo, no wuurduɓe coodgu no mbayi tampude. Coodgu conndi kosam walla potiiji mum maa bootaaji mum walla maaro walla tamaate maa karot e pompiteer e basalle e sewosewo ko iwata caggal leydi, no wayi tiiɗde ko jarata e nder leydi ndii.
Tawa eɗen talloo deedi korƴooji ina muusa heege woni mawngal ñabbuuli e dow leydi ndimri, moƴƴoori kala ndemri !!! Indi woodaa, ɓesngu nguu ina anndi. Ina hey-ɗaa, e ngu laaɓaa ɗum cer. Ko heddii, so neɗɗo anndii ko woni ñawu mum, so daraaki safrii wata woyru goɗɗo !!!
Suleymaan Kan 01/07/2016


text:
Diine Lislaam e kɗl Bun Umar Lih
Binndanɗe diine e kuɗol
Ceerno Bun Umar Lih
Jokku e binndanɗe les ɗee
Binndanɗe diine
Leyɗe e yimɓe
OMVS ina felliti waɗde taaɓal
Gila hanki, 31 mars 2008, wiɗtooɓe (annduɓe) ummoriiɓe e janngirɗe toowɗe (iniwersiteeji) leyɗe jeyaaɗe e Fedde Peewnugol Maayo Senegaal (OMƁS) nana ndenti e batu mawngu ngam yuurnitaade kuccam fedde nde. Ina jeyaa e payndaale nguuɗoo batu renndinngu annduɓe ummoriiɓe ɗum noon, Mali, Gine, Muritani e Senegaal,
Konngi kaŋŋe
Coñce :
payka,
Seek Umar e jibinannde mum
Seek Umar,
Saydu Nuuru ...
jibinannde..
Cariiɗe
Cariiɗe potɗe yuɓɓitineede